Cena Fantázie 2016: Martin Petro - Potom

Predstavujeme vám postupne všetkých piatich finalistov (zoradené v abecednom poradí podľa priezviska autora) najprestížnejšej slovenskej literárnej súťaže v oblasti fantastických žánrov, Martinus Ceny Fantázie 2016.

Finalisti postúpili z prvého kola súťaže spomedzi 155 prijatých poviedok na základe bodovania poroty v zložení: Kristína Farkašová, Alexandra Pavelková, Katarína Čavojová, Erich Mistrík a Maroš Hečko. Hlasovanie sa začína 23. septembra uverejnením piatej finálovej poviedky a trvá tri týždne, do 14. októbra 2016 polnoci. Výsledky súťaže budú zverejnené 12. novembra 2016 na Medzinárodnom knižnom veľtrhu Bibliotéka v Bratislave. Profesor Mayer kráča po chodbe, v rukách hŕba materiálov. Je opitý vzrušením; akoby sa po tej chodbe vznášal, akoby sníval. Azda aj preto zabudne poriadne zdvíhať nohy a špičkou topánky zakopne o rovnú zem.Kartónové zložky, dátové nosiče, albumy, okuliare položené úplne navrchu tejto kopy. Všetko sa rozsype vôkol, keď sa zloží na podlahu ako podťatý strom. Z lakťa vystrelí tupá bolesť a profesor ten pocit zbožňuje – je to dôkaz, že sa nachádza v realite. Ak by to bol iba sen, ten škaredý pád by ho istotne prebral.Keď zbiera zo zeme svoje veci, doširoka sa usmieva. V náhodne rozhádzaných materiáloch vidí výsledky svojej dlhoročnej práce a jeho veselá grimasa prerastie do hlasného smiechu. Profesor kľačí s narazeným lakťom na zemi a z očí sa mu kotúľajú slzy. Je to jeho prvá radosť za posledných tridsaťštyri mesiacov. Patrične si ju užíva. Ešte nedávno si siahol na úplne dno. Keď prišiel pri tragickej nehode o ženu a jedinú dcérku, psychicky sa zrútil. Jeho okolie očakávalo to najhoršie – že sa poberie za nimi. Dobrovoľne, vlastnoručne, nevyhnutne. Pre jeho výpočtovú myseľ by to bol úplne logický výsledok. Doplnená rovnica.Mal k tomu takto blízko, no nespravil to. Svoje dno si pretrpel v plnom zdraví a vnímal to ako zaslúžený trest za to, že udalosti nedokázal zabrániť. Pomohol mu psychológ, ku ktorému chodí raz do týždňa dodnes.Keď sa vrátil do roboty, začal v nej tráviť celé noci – zavretý vo vlastnej bubline. V kancelárií často spával. Práca sa stala jediným poslaním, ktorému bol ochotný obetovať zvyšok svojich dní.A oplatilo sa. Veľmi dobre vie, že to zadosťučinenie, ktoré vďaka nej teraz cíti, je iba chemická reakcia; kokteil hormónov, ktoré zaplavujú jeho mozog. Ešte pár dní dozadu bol presvedčený, že niečo podobné – takýto uspokojivý pocit – už nikdy nezažije. Mýlil sa, preto si teraz utiera slzy.Veci má už pozbierané, ďalšiu chvíľu trvá, kým sa pozbiera on sám. Celý sa klepe, no pokračuje v ceste. Budova výskumného inštitútu je obrovská, no tam, kam má práve namierené, to nemá ďaleko. Rozrazia sa dvere do kancelárie riaditeľa.„Donald! Donald!“ kričí profesor Mayer. „Teda... pán riaditeľ Schmidt,“ opraví sa, keď v kancelárii svojho šéfa zaregistruje neočakávanú spoločnosť – muža v kvalitnom a perfektne ušitom obleku. Pozná ho z videnia, no nespomína si na meno.„Ernest, toto je pán Johnson,“ predstavuje hosťa riaditeľ Schmidt.Profesor si svoje veci roztržito a trochu nemotorne prehodí do jednej ruky, podoprie ich bradou a podá pánovi Johnsonovi voľnú pravačku.„Kolegovia zvyknú hovoriť, že lepšiu hlavu v našom inštitúte nenájdete,“ chváli svojho najlepšieho zverenca riaditeľ. „Profesor Ernest Mayer je jednotka nášho biochemického laboratória. Vedie výskum v oblasti kadaverickej neurotransmisie.“„Zaujímavé,“ našpúli svoje hrubé pery pán Johnson. „Ale my sme sa už videli. Mám pravdu, pán profesor?“Ernest prikývne.„V tom prípade by sa dalo povedať, že sme starí známi. Mám pravdu, pán profesor?“ pýta sa Johnson kolegiálne.„Dalo by sa povedať. Áno.“„V tom prípade mi, prosím, hovorte John.“ „Ernest.“  Hlas pána Johnsona je pevný, vyladený a má nádhernú farbu. Isto s ním aspoň tisíckrát rečnil na verejnosti, premýšľa Ernest, keď mu opätovne podáva ruku.„Pán Johnson zastupuje nášho investora,“ pokračuje riaditeľ Schmidt a vyzerá trochu zaskočený – jemu Johnson tykanie zatiaľ nenavrhol . „Prišiel si urobiť obraz o našich aktivitách. Chce vidieť, ako tu v týchto neľahkých časoch fungujeme.“„To je skvelé. To je fantastické,“ vykríkne Ernest. Ak je tu kvôli tomu, aby videl výsledky, už v príhodnejšej chvíli prísť nemohol.„Fantastické? A to už prečo?“ spýta sa Johnson a je viditeľne pobavený profesorovým výrazom. Zároveň je zvedavý, prečo do kancelárie vtrhol ako odtrhnutá lavína.„Toto sú naše posledné aktivity,“ zloží na stôl – priamo pred riaditeľa – svoj malý poklad. „Od základov to zmení rozmýšľanie ľudí. Zmení to úplne všetko!“„Čo to je?“ pýta sa riaditeľ s úsmevom, ktorého sa ani jeden z prítomných mužov nedokáže zbaviť.„Toto tu je zdokumentovaná posmrtná aktivita vedomia. Našli sme spôsob, ako ju dešifrovať. Na stole leží prvý exaktný dôkaz o tom, ako to vyzerá...“ „Ako vyzerá čo?“„Ako to vyzerá... potom,“ odpovedá profesor Mayer. „Ako vyzerá život po smrti.“Donald Schmidt a John Johnson sa na seba pozrú, akoby jeden od druhého zisťovali pointu vtipu. Veľmi rýchlo chápu, že to nie je vtip a ich tváre zvážnejú.„Pokračuj, Ernest,“ nabáda Donald.„Áno, prosím, pokračuj,“ pridá sa John.„Pred troma rokmi som s mojím tímom začal študovať neokortex, konkrétne jeho aktivitu post-mortem. Už prvé testy na myšiach naznačili, že...“„Ernest, preskočme tieto potkanie rozprávky. Pán Johnson vie, čomu si sa venoval. Poďme k tomu podstatnému.“Pán Johnson mlčky prikývne.„Veľmi nám pomohol dobrovoľnícky program,“ pokračuje po malom zaváhaní Ernest. „Bez neho by sme sa nepohli z miesta. Až keď sme monitorovali a študovali skutočný mozog, ktorý prešiel nezvratnou traumou...“„Profesor!“ upozorní riaditeľ opätovne. „Prejdime - k tomu - podstatnému...“Ernest zneistie. Svoj objav nosí v hlave ako komplexný obrazec. Je to mozaika, ktorú – ak chce niekomu priblížiť – potrebuje prerozprávať dielik po dieliku. Žiadajú ho, aby preskočil balast a prešiel k tomu podstatnému. Vy tupci, nechápete, že všetko je podstatné? Ernest si utrie spotené dlane a zhlboka sa nadýchne. „Dobre teda. Stručne povedané... máme kľúč, s ktorým vieme vizualizovať posmrtné vedomie.“Obaja Ernestovi poslucháči sa zvedavo zamračia. „Čo to znamená vizualizovať?“ pýta sa Johnson.„To znamená, že vďaka metóde, ktorú som so svojím tímom posledné tri roky ladil do dokonalosti (a ktorej opis vás očividne vôbec nezaujíma), vieme zobraziť produkt neokortexu po odumretí mozgového tkaniva.“„Aký produkt?“„To, čo vylúči v čase smrti.“„Aha,“ povedia obaja takmer súčasne, no je evidentné, že nechápu.„Slovami laika: vidíme, čo vidí človek po smrti,“ snaží sa vysvetliť Ernest.„To je nejaká metafora?“„Nie. To nie je metafora.“Ernest berie zo svojich materiálov šesť optických diskov. Akoby miešal karty, tak rýchlo preletí ich popisy na obale. Jeden z nich vyberie a zasunie ho do prehrávača, na ktorom zvykne raz za kvartál prezentovať progres výskumu. Posledná taká prezentácia bola pred desiatimi týždňami. Schmidt vôbec netušil, aký pokrok sa mu za tú dobu odohral rovno pod nosom.„Edwin bol 81-ročný diabetik, ktorý skonal na našom experimentálnom oddelení pred troma dňami,“ približuje Ernest. „Toto, čo práve sledujete, je produkt jeho neokortexu, ktorý sme zachytili v momente mozgovej smrti.“ Na obrazovke sa objavujú obrysy rúk. Patria človeku, ktorý si ich obzerá. Chvíľu sú rozmazané, chvíľu zrnité, občas akoby sa strácali. Pred človekom, ktorému tie ruky patria, sa objaví niekoľko postáv. Opäť sú vidno iba kontúry, ktoré vypĺňajú meniace sa farby, no dôležité rysy sú jasne rozpoznateľné. Stoja tam dve menšie, detské postavy. Držia za ruku muža a ženu. Neďaleko tejto štvorice stojí stará, mierne prihrbená pani. Farby v ich tvárach sa premiešajú tak, že je zreteľne vidno, ako sa všetci piati usmievajú. Potom každý z nich natiahne ruku rovnakým smerom; smerom k mužovi, ktorý to všetko sleduje z vlastného pohľadu. „Páni, Edwin nám požičal svoj výhľad,“ komentuje dianie na obrazovke profesor. „Sledujeme jeho veľké privítanie. Jeho welcome party.“Donald Schmidt a John Johnson video sledujú ďalších pätnásť minút. Pohybujú sa na nich iba viečka, inak sa dívajú celkom nehybne. Za celú dobu nepoložia jedinú zvedavú otázku, ani raz neprehovoria. Zákutia Edwinovej cesty – jej príbeh a farebné kompozície – sú také fascinujúce, že to oboch mužov hypnotizuje a pohlcuje. Ernest musí nahrávku zastaviť, aby bola možná ďalšia konverzácia.  „Ako... ako... ako dlho to trvá?“ pýta sa Johnson a vyzerá, akoby sa práve zobudil. „Nahrávka má 72 hodín.“„Toľko trvalo jeho posmrtné vedomie?“ pridáva sa otázkou Schmidt.„Nie, taká je kapacita disku.“„A ako dlho Edwin vnímal? Vedeli by sme to zistiť?“„Vedeli. A aj sme to zistili,“ odvetí profesor. „V našom ponímaní času jeho vnímanie trvá navždy.“„Čo prosím?“„Jeho neokortex uvoľnil v momente mozgovej smrti toľko amorfného materiálu, že...“ Ernest sa usmeje, keď si uvedomí, aké fascinujúce je to, čo práve opisuje. „Jednoducho... nemáme momentálne technológiu, ktorá by dokázala zachytiť všetko, čo dokáže náš mozog vyprodukovať. Vieme, ako vyzerá prvých 72 hodín. To je dostatočne široká vzorka na to, aby sme mohli opodstatnene predpokladať, že veľmi podobne to vyzerá aj ďalej. A že to ide ďalej, tým sme si istí.“„Kam ďalej?“„To je náročná otázka, John. Pýtaš sa ma, ako dlho trvá napočítať do nekonečna,“ usmeje sa profesor Mayer. „Treba si uvedomiť, že Edwinove vedomie sa dostalo do stavu, v ktorom premenná času už zrejme neexistuje. Neokortex vytvoril akúsi perfektnú slučku. Aspoň to je moja aktuálna teória. No sme iba na začiatku...“ „Moment,“ zapája sa Schmidt. „Zhrňme si to. Takže vravíš, že náš mozog dokáže stvoriť projekciu posmrtného života?“„O tom som v tejto chvíli presvedčený.“„A podľa teba ide o akýsi druh nejakej... nejakej fantázie, ktorá je nekončiaca, pretože je zacyklená v nejakom... neviem ako to nazvať... v nejakom ideálnom prostredí?“ snaží sa zorientovať riaditeľ.„V raji,“ dopĺňa zasnený John Johnson a vyslúži si dva lepkavé pohľady. „Veď tak to vyzeralo, či nie?“ mávne rukou smerom k obrazovke.„Áno. Aj nie,“ odvetí profesor a ihneď svoje slová vysvetľuje. „Edwin bol participant experimentu, ktorý svoj skon očakával. Bol naňho pripravený; jeho mozog bol na koniec svojej aktivity pripravený. A buďte si istí, že mozog sa na takú vec dokáže pripraviť veľmi dôkladne. Len potrebuje podmienky.“„Ako to s tým súvisí?“„Pomerne dramaticky. K rovnakému experimentu sme mali zaviazaných niekoľko dobrovoľníkov, medzi nimi aj staršiu pani. Martu. Bola to onkologická pacientka – neliečiteľná, posledné štádium. Implantát od nás dostala hneď po podpise kontraktu. V zmluve bolo dohodnuté, že na našom oddelení nemusí ležať a čakať na smrť, kým ešte... no, viete... kým ešte vládze žiť. Nikto však nepočítal s tým, že ju počas jej posledných dní opustí obozretnosť... a že vybehne na vozovku v tú najhoršiu možnú chvíľu. Šťastie v nešťastí bolo to, že implantát vydržal. Kvôli rozmerom má iba pohotovostnú kapacitu, no niekoľko hodín záznamu zhotovil.“ „A?“„Najskôr sme si mysleli, že je implantát poškodený. Záznam už bol do výsledkov zaevidovaný ako chybná vzorka. Najmä na začiatku, kým sme ešte zobrazovaciu metódu dolaďovali, sme sa s tým stretávali pomerne často. Obraz bol čierny, statický a nepríjemne sa vlnil – akoby okolo vás v úplnej tme poletovali tiene. Neviem to lepšie opísať. Skrátka, takmer nič nebolo vidno, no to nič bolo zároveň nepríjemné na pohľad. V jeden dlhší večer som sa k tomu prípadu vrátil. Prebehol som implantát dôkladnou diagnostikou a zistil som, že bol v absolútnom poriadku. Pustil som si ten záznam znovu, pridal som rôzne filtre a vyčistil ho tak, ako mi dovoľovala technika. No a toto je výsledná verzia...“Ernest berie jeden z diskov, vkladá ho do prehrávača a záznam pustí. Obraz zašumí a naozaj sa najskôr zdá, že je nahrávka poškodená. No potom tá tma ožije.    John aj Donald sú ako synchronizovaní plavci, obaja sa strhnú presne v rovnaký moment. Obaja po niekoľkých sekundách zblednú do rovnakého odtieňa. Vydržia to pozerať necelé dve minúty. Vo chvíli, keď už je všetkým prítomným fyzicky zle, riaditeľ Schmidt poprosí, aby Ernest video konečne vypol.„Poviem vám iba toľko, páni... z toho jedného dlhšieho večera bolo napokon niekoľko nekonečných nocí, počas ktorých som nevedel zažmúriť oči.“ „A... a... vieš to nejako vysvetliť?“ pýtal sa Donald. Slová z neho lezú, akoby ich ťahal zo studne. „Mám teóriu. Ale je to iba teória. Nemám ju na základe čoho potvrdiť ani vyvrátiť. Toto je jediný zaznamenaný prípad a zrejme ním na dlho ostane. Nemyslím, že nájdem tak skoro dobrovoľníka, ktorý sa nechá kvôli experimentu bez ohlásenia zamordovať.“„Akú teóriu?“„O príliš náhlej mozgovej smrti. Takej náhlej, že neokortex v tom neočakávanom blázinci, ktorý v necelej jednej sekunde zažije, vyprodukuje stresový materiál. Vypľuje zo seba to prvé, čo dokáže. A keďže mozog práve zažíva najväčší šok svojho života...“„Tak človeka pošle do večnej fantázie, ktorá je nočnou morou,“ skočí mu do reči Schmidt.„Do pekla,“ dodá John, ktorého pohľad sa nedokáže odpútať od vypnutej obrazovky.   Prezentácia u riaditeľa sa natiahla tak, že potrebovali dávku kofeínu. Asistentku otočili dokonca dvakrát. Skončili až v momente, keď mal Johnson neformálne povolenú kravatu a potné mapy na košeli. S riaditeľom Schmidtom požiadali profesora Mayera o súkromie. Ernest pochopil, že sa musia prebrať vyššie záujmy a akceptoval, že ho z takej debaty vynechávajú. Koniec koncov, nič iné mu neostávalo. Dokonca bol rád, že dostal konečne voľno. Potreboval o niečo oprieť svoj stuhnutý chrbát a na chvíľu vypnúť. Posledné dni pracoval bez prestávky.Zavrel sa vo svojej pracovni a ľahol si na gauč, na ktorom nocoval častejšie než doma. Váhal dlhé minúty, no napokon sa odhodlal. Chytil detskou rukou nafarbený rám a zapozeral sa na fotografiu. Dcéra práve vyhrala svoj prvý pretek. Hrdí rodičia sa zvečnili s trofejou, ktorá bola takmer rovnako vysoká, ako malá šampiónka, ktorá ju zvierala ako plyšovú hračku.Chýbali mu - obidve. Tak neskutočne mu chýbali, až ho z toho pálilo v hrudníku. Keby len vedeli, čo ich Ernest dokázal. Keby tu mohli byť, aby urobili pri tomto významnom míľniku ďalšiu spoločnú fotografiu. Presne ako vtedy.Navždy ich stratil pri prevoze v sanitke. Držali sa za ruky do posledného výdychu. Vedeli, že tomu neujdú. Vedela to aj jeho malá – bola už dostatočne stará na to, aby tomu rozumela. Ernest pri ich posledných minútach nebol, a to ho devastovalo. Keď myslel na to, aké boli bezradné a opustené, nedokázal sa nadýchnuť. Jeho pľúca sa zmrštili, hrtan sa uzavrel a on sa dusil úzkosťou. Vyše roka kvôli tomu hltal lieky. Nedokázal nájsť pokoj; nedokázal nájsť spôsob, akým by prijal, čo sa stalo. Doteraz.Myšlienka na to, že jeho žena a dcéra umierali v sanitke, čakajúc, že sa odniekiaľ zjaví, aby ich zachránil, bola doteraz jeho každodennou, 24-hodinovou nočnou morou. Jeho objav všetko mení a zmení rozmýšľanie ľudí na celej planéte. Zo svojej nočnej mory sa môže konečne zobudiť. Odišli z tohto sveta spôsobom, akým by ženy a najmä deti odchádzať nemali - v bolestiach a pri plnom vedomí. Príroda by niečo také mala zakázať. Ale odišli pripravené.Pripravené!To znamená, že neblúdia vo večnej temnote.Nie sú zamknuté v poškodenej projekcií svojho mozgu, ktorá sa prehráva v nekonečnej slučke.Nie sú v pekle.Ale hlavne – nie sú samé.Sú spolu a stále sa držia za ruky. Toto vedomie ho napĺňalo takým silným vnútorným pokojom, že sa cítil akoby mu v krvi kolovali sedatíva. On však v skutočnosti nadrogovaný bol – jeho mozog sa o to postaral. Tento fascinujúci orgán uvoľnil špeciálnu šťavu, ktorá jeho mysli konečne dopriala mier.      Ešte v ten deň, niekedy pred polnocou, do pracovne profesora Mayera vstúpil riaditeľ Schmidt. Ernest sa zobudil z plytkého spánku, vyskočil na nohy a svojho šéfa objal. Tiekli mu slzy, keď mu srdečne ďakoval. Nešlo o nič konkrétne – bolo to číre, nefalšované rozcítenie emočne vyžmýkaného človeka. „A čo teraz, Donald? Čo budeme robiť?“„Kvôli tomu som za tebou prišiel, Ernest. Posaď sa.“Profesor poslúchol a uľavil svojím roztraseným kolenám.Keď riaditeľ Schmidt načínal témy, neovlažoval sa, skákal rovno do bazéna, nech bol akokoľvek studený. Rovnaké to bolo aj teraz.„Napíš mi menný zoznam všetkých pracovníkov, ktorí sa na projekte podieľali alebo sa dostali do kontaktu s jeho výstupmi. Ďalej potrebujem všetku fyzickú aj elektronickú dokumentáciu a prístupy do každého úložiska. Pavilón C je v tejto chvíli uzavretý. Kým sa to nezariadi, nikto z tvojho tímu neopustí Inštitút.“ „Prečo? Čo sa deje?“ spýtal sa šokovaný Ernest. Možno tie vety z jeho úst ani nevyšli, no jeho výraz úplne stačil.„Ernest, viem, koľko si tomu všetkému obetoval a nehovorí sa mi to ľahko... ale výsledky tvojich experimentov musíme utajiť. Musíme to tu hermeticky uzavrieť. Doslova.“„Nerozumiem tvojim slovám.“„Nerozumieš mojim slovám?“„Nie.“„Nemôže sa to dostať von. V tejto podobe sa to nesmie dostať na verejnosť. Rozumieš mi?“„V akej podobe?“Riaditeľ Schmidt si pomasíroval koreň nosa. Vedel, že to bude náročná debata. Možno tá najťažšia zo všetkých.„Z vedeckého hľadiska je to najväčší posun, aký som videl za 40 rokov svojej kariéry. Ani nie posun, ale rovno skok. Pre biochémiu je to ako... je to ako pristátie na Mesiaci. Keby len pre biochémiu – zmenilo by to pravidlá vo väčšine vedných disciplín. Bola by to téma na tisícky kníh, brána k ďalším výskumom...“ Podmieňovací spôsob, ktorý použil riaditeľ Schmidt, profesora Mayera znepokojil. Schmidt pokračoval: „Ale je to zároveň zlatá baňa. Dobre vieš, že každý objav so sebou prináša aj možnosti, ktoré...“ „Chcete to speňažiť,“ vyfúkol Ernest a ramená mu poklesli. „Samozrejme, že chceme. Je to logické. Pre našu firmu má objav týchto rozmerov nevyčísliteľnú hodnotu. No nie v tejto podobe.“„Ako to myslíš?“Riaditeľ sa nadýchol. „Je to veľmi jednoduché. V momente, keď sa ľudia dozvedia, že všetko, čo potrebujú na takýto posmrtný život (Schmidt chytil disk so záznamom Edwinovho vedomia), majú vo vlastnej hlave... akonáhle sa dozvedia, že každý z nás je na presun do raja vybavený od prírody... v tom momente strácame celý komerčný potenciál... v tom momente sme, milý Ernest, skončili.“„Skončili? Čo tým chceš povedať?“„Mal si to vedieť už dávno. Je to moja chyba.“„Čo som mal vedieť?“„Tvoj projekt to mal spočítané. Mal si pred sebou posledné tri, možno posledné štyri mesiace. Rovnako, alebo podobne, mali dopadnúť aj ďalšie projekty. Pre nášho investora nie sme rentabilní, sťahuje z tejto oblasti svoje aktíva. Je to odklepnuté už dávno, akurát to prebieha postupne.“Ernest mlčal, riaditeľ pokračoval: „Tvoj objav, ako si sám povedal, mení úplne všetko. Ak ho správne odprezentujeme, má hodnotu miliárd. Koľkých, to netuší ani sám pánboh. Kľúčom je, prirodzene, náš implantát.“ „Veď to je iba zberné médium,“ oponoval Ernest. „Nepodstatné zariadenie. Metóda tkvie predsa v úplne inej...“„Preto naše výsledky odprezentujeme v pozmenenej forme,“ skočil mu do reči riaditeľ. „Ľudia musia pochopiť, že ten posmrtný svet, ktorý im predvedieme v ukážkach, je naša zásluha. Že iba vďaka nám... nie... prepáč... že iba vďaka tebe...“ opravil sa riaditeľ a bodol do Ernesta ukazovák. „Že práve vďaka tvojmu implantátu a vďaka hormónom, ktoré pomôže neokortexu syntetizovať, sa už nikto nemusí obávať smrti.“„Ale veď to je čistý výmysel. Klamstvo!“ vybuchol hysterickým smiechom profesor.„Chápem tvoj pohľad, Ernest, ale takto sa na to nemôžeš dívať,“ upokojoval ho Schmidt. „My tým ľuďom sľúbime raj a oni ten raj dostanú. Vo výsledku budú všetci spokojní.“„Oni ten raj dostanú aj bez našej pomoci. Je to všetko dielo prírody. Chcete si privlastniť jej zázrak a zbohatnúť na ňom?“ „Vďaka nám ten zázrak uvidia aj ich pozostalí, a to už je čisto tvoja zásluha. Uvedom si, že tvoja zobrazovacia metóda je najlepšia, najúčinnejšia reklama, aká sa kedy dostane človeku na oči. Keď som sa díval na tie zábery... to sa azda ani nedá opísať. Akoby som tam bol s nimi. Fyzicky som prežíval, čo prežívali oni. V jednom a, bohužiaľ, aj v druhom prípade to bolo také silné, že... ty si asi nevieš predstaviť, čo to spôsobí. Osem miliárd ľudí sa z toho posadí na zadok,“ rečnil Schmidt vášnivo. „Ukážeme im zábery, ako to vyzerá, keď je implantát zapnutý... a ukážeme im, ako to vyzerá, keď je implantát vypnutý. Vieš čo urobia hneď na druhý deň?“„Zapnutý? Vypnutý???“ „Áno, ukážeme im Edwina. A potom Martu. Musíme im ukázať aj tú hrôzu, Ernest. Nič nepredáva lepšie ako strach.“„Donald, veď to je nemorálne. A šialené. Ešte k tomu aj nebezpečné. Keď sa ten podvrh prevalí, prídeme o licenciu a všetkých nás... to bude koniec mojej kariéry.“„Presne tak. Preto tieto opatrenia. Pokiaľ celý výskum uzavrieme, doslova hermeticky, neexistuje spôsob, akým by to malé tajomstvo vyšlo na povrch. Kto bez našej technológie dokáže, že posmrtný raj si dokáže vytvoriť neokortex sám? Kto bez nášho implantátu dokáže, že implantát sám o sebe je iba zbernica na vzruchy? Myslíš, že bude niekto spovedať mŕtvych?“ rozosmial sa Schmidt. „Nie, každý bude príliš zamestnaný eufóriou – výhľadom na večný život. Je to dokonalý trik.“„Bude to najväčšia lož, aká sa kedy vymyslela.“„Možno bude. No klamstvami sa ľudia navzájom kŕmia od počiatkov.“Obaja muži nechali doznieť svoje posledné myšlienky.„A čo urobíte s tými, ktorí umrú nepripravení? Keď si ich príbuzní vyžiadajú záznam, ako vysvetlíte tú hrôzu?“ „Som rád, že uvažujeme rovnako. Je to výborná otázka. Nad odpoveďou budeme spolu uvažovať v najbližších týždňoch. Máme dve možnosti: upozorniť na toto riziko – na riziko príliš náhlej smrti – a otvorene priznať, že ešte nemáme riešenie. Alebo nahrať do implantátu univerzálnu projekciu, vyskladanú z dostupných nahrávok, ktorá kritikov umlčí.“„Čiže podvod prekryť ďalším podvodom.“„Nie je v tom nič zákerné, Ernest. Tým ľuďom, ktorí budú umierať pri nehodách, aj tak nevieme pomôcť. Sú odsúdení na tmu tak či tak.“„Donald, kristepane! A nemal by byť práve toto ďalší ciel nášho výskumu? Ako objaviť spôsob, ktorý umožní aj nepripravenému neokortexu vytvoriť perfektný sen? Vyvinúť skutočný, funkčný implantát, ktorý by raz možno dokázal to, o čom chcete klamať, že dokáže dnes? Poznáme tie mechanizmy, vieme, od čoho sa odraziť, nezačínali by sme od nuly, nepotrebovali by sme veľké investície a mohlo by z toho...“„Profesor, zrejme som nebol dosť jednoznačný. Tvoj výskum – nech bol akokoľvek úspešný – náš oligarcha ruší,“ povedal Schmidt. Jeho hlas bol smutný, ale vyrovnaný. „Je to hotová vec. Všetka energia a všetky zvyšné prostriedky budú presmerované do kampane. Majú všetky nevyhnutné oprávnenia, patenty, zmluvy. Tie implantáty prešli komplexnou previerkou, dosiahli najvyššie hodnotenie v Gubbernikovom teste kompatibility. Jedinou prioritou nášho zamestnávateľa je vytvoriť značku a dostať ju na trh. Nič im v tom nebráni.“ „Uvedomuješ si, že mi chceš vziať to jediné, čo ma držalo pri živote?“„Nechcem. Musím. A nechcem ti to vziať, iba to potrebujem ohnúť do správneho tvaru.“„To je to isté,  akoby si mi to vzal.“„Je to moja práca, Ernest. Navyše, moje slovo už v tejto fáze nič neznamená – som len bábkou v rukách svojho mecenáša. A títo ľudia rozmýšľajú úplne inak, ako ty. Toto sú korporátni kapitalisti. Nikdy ich náš výskum nezaujímal. Nemali v pláne zmeniť svet, plnili si cez nás svoje sponzorské kvóty a nič od toho nečakali. Tebe sa však podarilo naraziť na zlatý gejzír a ak sú ľudia, ktorí nám stoja za zadkom, v niečom dobrí, tak je to využívanie takýchto príležitostí. Ernest, je to smola aj šťastie zároveň, že si na tom pracoval pod nimi. Zapísal si sa do dejín, to ti už nikto nikdy nevezme. No tie dejiny potrebujeme teraz trochu upraviť.“Nastalo ticho, vyslovené slová rezonovali. Na tvárach oboch mužov sa objavili úsmevy. Na prvý pohľad boli rovnako smutné, no každý skrýval úplne inú búrku pocitov. Oči boli tým rozdielom; za iskriacim pohľadom riaditeľa sa už vo veľkom počítalo. Za Ernestovými očami, ktoré boli ako tlejúca vatra, sa odrátavalo. Do pracovne vstúpil John Johnson a pozdravom ťaživé ticho prelomil. Vyzeral dobre naladený, aj keď trochu unavený. Sprevádzal ho ešte jeden muž, ktorý sa postavil ku dverám a oprel sa o stenu. „Takže toto je ono? Toto je koniec?“ spýtal sa profesor, pohľadom stále napojeným na riaditeľa.„Skôr začiatok, drahý Ernest,“ zapojil sa Johnson, ktorý si priebeh ich dovtedajšej konverzácie domyslel. „O slávu neprídeš. Budeš dokonalý kandidát na Nobelovu cenu. Naši priatelia sa postarajú o to, aby z toho bola istota. Bude to pekný spôsob, akým to celé uzavrieť, nemyslíš?“„Prvá Nobelova cena založená na podvrhu. Pekný spôsob, len čo je pravda.“John Johnson niečo vytiahol zo saka. Bol to starostlivo zložený papier. „Tu. Tento šek by ti mal pomôcť sa s tým vyrovnať.“Ernest zaváhal. Ruka sa mu jedenkrát vrátila - až na druhý pokus šek prebral. Vyschlo mu v ústach, keď sa pozrel na sumu. Hneď na druhý deň mohol ísť do predčasného dôchodku a už sa nikdy v živote nestarať o peniaze.„Ďakujem veľmi pekne, John, ale nie...“ povedal po chvíli a šek sa pokúsil vrátiť. „Investujte tie peniaze do ďalšieho výskumu. Ak sa do toho všetky strany vložia naplno, prídeme na spôsob, ako zhotoviť zariadenie, ktoré bude neokortex stimulovať naozaj. S tým, čo vieme, sme úžasne blízko k tomu, aby sme mohli každému zaručiť prežívanie večnej...“ „My to zariadenie máme, Ernest.“„Ešte nie, nemáme. Ale mohli by sme, keby...“„Máme ho, dočerta!“ zakričal Johnson razantne. „A presne to sa o pár týždňov dozvie verejnosť. Po tom, ako minulý rok prešiel všeobecnou úpravou pozitívny reverz, nastane po našom produkte hotové šialenstvo. Vyzývam ťa: buď toho súčasťou, zbohatni, zabezpeč sa na dva životy, alebo sa od toho dištancuj. Je mi srdečne jedno, čo si z toho vyberieš, no ďalší scenár je už napísaný.“ „Ty tomu nerozumieš, John, tu nejde o peniaze. Ja musím dostať k ľuďom pravdu.“„Nie, Ernest, ty tomu nerozumieš. Z tejto budovy pravda nikdy neodíde. Ostane tu, aj keby sme ju tu mali pochovať,“ zavrčal Johnson a venoval jeden krátky, sotva postrehnuteľný pohľad mužovi, ktorý sa opieral o dvere. Naznačil tým dôvod jeho prítomnosti.Opretý muž stál naširoko; s rukami prekríženými za chrbtom. Jeho postoj bol ako presne vypočítaný – oblek mal vychýlený presne o jeden centimeter, ktorý stačil na to, aby odhalil časť puzdra visiaceho na svojich ramenách. Neboli nutné žiadne ďalšie vety, žiadne ďalšie gestá. Ernest situáciu pochopil. Nasledujúce minúty si však pamätá iba hmlisto. Bol ako v tranze. To, čo prežíval, bol dovtedy nepoznaný druh strachu. Hrozba násilím mala preňho úplne nový rozmer. Nechať sa zastreliť kvôli ideálom môže byť hrdinstvo pre postavy z kníh a filmov, no v reálnom svete by sa na to nepodujal nikto, kto by vedel o mozgu a smrti toľko, čo on. Preto cúvol, vzal šek a povedal, že urobí všetko, čo mu povedia. Pavilón C, v ktorom operoval jeho tím, bol uzavretý doslova hermeticky – presne ako vravel riaditeľ Schmidt. Von by neprekĺzol nielenže ani človek, myš či mucha, ale ani meňavka, baktéria či ten najmenší komponent ľudskej DNA. Z jeho pracovne nemohol uniknúť ani jediný bajt. Monitorovali všetko. Každý úkon, na ktorý potreboval použiť osobnú kartu a identifikačné heslo, musel byť ešte jedenkrát autorizovaný. Značne to predlžovalo celý proces extrahovania, transformácie, kopírovania, ukladania a mazania dát.Ochranku mu nechali pred dverami. Odopreli mu možnosť kontaktu s ostatnými členmi jeho tímu. Ak chcel ísť na toaletu, musel ísť v sprievode so svojím ozbrojeným strážcom. Ten sa pri výkone Ernestovej potreby postavil zaňho v tom dobre známom varovnom postoji, ktorý mal jasný odkaz; pokús sa o niečo a bez váhania ťa pošlem do večnej tmy. Inštrukcie, ktoré dostal, splnil tesne pred svitaním. Východ slnka, samozrejme, na vlastné oči vidieť nemohol. No cítil ho. Miloval tú úžasnú kombináciu teplých farieb, ktoré sa za úsvitu vytvorili na oblohe, keď sa svetlo lámalo v konkrétnych uhloch. Vždy to trvalo iba chvíľu, preto to bolo také výnimočné. Často práve vtedy odchádzal z práce a tých niekoľko neopakovateľných minút strávil v nemom pohľade na tú nádheru. Veril, že presne takto to vyzerá na mieste, kde sa jeho dve princezné teraz držia za ruky. Ak by mal posledné želanie, zrejme by bol schopný obetovať aj ten najlepšie upečený stejk všetkých čias a namiesto neho by si vybral ešte jeden pohľad na vychádzajúce slnko. Ale na nič z toho nemá dosť času. Vedia, že má všetko hotové, musí konať hneď.Roztlačil svoj obrovský regál. Bol digitalizovaný a pokrokový – laboratórne prístroje z neho odchádzali na čistenie a pravidelné kontroly. Tam a späť odchádzali po automatickej trase šachty, ktorú mal za stenou. Kvôli všetkej technike, ktorú obsahoval, vážil štvrť tony. Bol však na kolieskach, čo Ernestovi uľahčilo manipuláciu, keď ho odpojil od vývodu a začal posúvať po koberci. Pri dverách sa doňho zaprel – použil všetku silu dospelého muža na vrchole síl. Regál sa s obrovským rachotom prevrátil a rozmlátili o zem aj so všetkými prístrojmi. Ernest urobil jedným manévrom škodu vo výške svojho ročného platu. Jeho to ale vôbec netrápilo. To podstatné bolo, že zablokoval jediný vchod do miestnosti.Výkriky spoza dverí a divoké zvonenie intercomu očakával, preto nemal problém vytesniť oba zvuky z vnímania a pokračoval v pláne. Do zhodeného regálu zaprel svoj obľúbený gauč a zaň prisunul kancelársky stôl. Ukončil to prevrhnutým šatníkom. Ten bol takisto ťažký a digitálny (bol obojsmerne prepojený s práčovňou).Reťaz barikády bola teraz taká dlhá, že siahala od dverí až k protiľahlej stene. Dostať sa do jeho pracovne bez adekvátnej techniky bolo fyzicky nemožné.Nič nemôže von, nič nemôže dnu.Kruh sa uzavrel.Ernest sa sklonil k najnižšej zásuvke svojho kancelárskeho stola. Bola to obyčajná drevená zásuvka; jediný staromódny úložný priestor v jeho pracovni, ktorý nebol napojený na elektrické obvody. Znamenalo to v tej chvíli preňho všetko – mohol ju odomknúť obyčajným kovovým kľúčom, ktorý mu nemusel nikto autorizovať. Vytiahol, čo potreboval a chvíľu si to obzeral. Vedel presne, ako to funguje; niekoľkokrát videl na vlastné oči, aké to je účinné. Čo si pamätá, nikdy nebol zástancom tejto metódy, no keď sa s tým stretol pri svojej práci zoči-voči, názor zmenil.Najviac ho v tomto smere ovplyvnil Edwin, s ktorým sa v posledných dňoch jeho života spriatelil. Keď starého muža choroba úplne pohltila a začalo mu odumierať tkanivo na dolných končatinách, bolo to nezvratné a pre Edwina extrémne náročné. Bolesti, ktoré gradovali každou hodinou, prežíval spolu s ním.Avšak horšie než bolesti bolo riziko mŕtvice. Ani dnes ešte s úplnou istotou nedokáže Ernest odhadnúť, akým spôsobom postihne mozgová príhoda tú najdôležitejšiu časť mozgu v tej najdôležitejšej chvíli ľudského života. Nevedel Edwinovi zaručiť, nakoľko bude pri takejto traume jeho neokortex pripravený. A či vôbec.Akonáhle prišla tá možnosť, bola to pre Edwina veľmi jednoduchá voľba. Chcel odísť pokojne a bez bolestí. No hlavne bez toho, čoho sa každý na úplnom konci obáva - toho posledného a zároveň najväčšieho strachu, že poputuje do absolútnej ničoty. Edwin chcel tento strach poraziť, preto tú tabletku prehltol. Intenzívna vrava ľudí zhromaždených za dverami pokračovala, iba búchanie skončilo. Namiesto toho sa ozval zvuk brúsky. Ernest vedel, že keď sa im podarí odpíliť pánty, bude mať už iba pár desiatok sekúnd. Vyzliekol si košeľu, postavil sa na stôl a prehodil ju cez kameru, ktorá bola namontovaná na strope v rohu miestnosti.Potom vzal do rúk fotografiu s malou šampiónkou. Chvíľu sa na ten dokonalo zvečnený moment pozeral. Padla mu naň slza, no podarilo sa mu usmiať. „Idem za vami,“ povedal a prehltol obsah dlane.Sedatíva a halucinogény začali účinkovať oveľa skôr ako čakal – prakticky okamžite. Rýchlo, kým bol ešte pri zmysloch, prehltol aj obsah druhej dlane. Všetko sa to udialo práve včas, pretože keď sa otočil na dvere, dvere tam už tam neboli.Do pracovne mu vnikla záplava svetla. Teplé farby, ako vykradnuté z oblohy za úsvitu, obkolesovali dva páry rúk. Boli hebké a držali sa medzi sebou. Tie menšie mali drobné prsty – jeden z nich naňho ukazoval. Blížili sa k nemu a keď boli na dosah, chytil ich. Nikdy v živote necítil to, čo pri tomto dotyku. Mal dojem, že práve ochutnal nesmrteľnosť. Ruky sa postupne predlžovali; postupne sa objavili ramená, trup, napokon celé siluety. Vtedy si už bol úplne istý – spoznal ich podľa úsmevu. Farby medzitým naplnili celú miestnosť. Koberec, prevrátený regál, gauč, stôl, šatník, výpočtová technika, nič z toho už okolo neho neexistovalo. Jeho minulosť mu pripadala ako vzdialený sen, na ktorý si nedokázal rozpamätať. Skutočnosť bola práve tu, teraz a už navždy.On a jeho dievčatá, ktoré nikdy nepustí.A potom zaznel hrôzostrašný zvuk. Akási explózia, ktorá mu pripomenula, že má ešte stále uši a dokáže počuť. Ozvena rany nepríjemne pulzovala. Teplé farby akoby sa toho hromu zľakli, mnoho z nich sa rozutekalo, ba až vyparilo. Ich miesto zaujali tmavé, šedé a studené vlniace sa machule, z ktorých mu bolo nevoľno. Ruky svojich dievčat videl, no nedočiahol na ne; už sa nedržali ani medzi sebou. Chcel zakričať, no jeho hlas neexistoval. Chcel sa za nimi rozbehnúť, no nemal nohy, ktoré by ho k nim dostali. Nemal ani oči, z ktorých mu mohli padať slzy. Mal iba vedomie a čas.Čakal, no studené farby z jeho sveta nechceli odísť.Čakal, no ozvena tej rany neprestávala.Čakal, kým sa ich ruky opäť stretnú a vytvoria jeden spoločný trojuholník.Nič iné mu neostávalo, len čakať. Profesor Ernest Mayer bol vedcom telom i dušou. Svoju dušu zasvätil vede najlepšie ako vedel a to isté si zaumienil urobiť aj s telom. V poslednej vôli daroval svoje telesné pozostatky univerzitnej nemocnici, ktorá jemu a jeho manželke pomohla priviesť na svet krásnu a zdravú dcéru. Napriek svojim psychickým problémom bol vo výbornej fyzickej kondícií. Nemocnici zanechal – od krku dole – prakticky neporušený materiál. Súd pitvu nenariadil. Pri samovrahovi, ktorý svoje sklony neskrýval, nebola nutná. Jeho telo preto prvýkrát otvorili až pol roka po smrti – pri rutinnom nácviku. Profesor Ernest Mayer mal napokon pravdu. Deň, keď v jeho žalúdku študent druhého ročníka objavil neporušený prenosný disk s logom slávnej spoločnosti, bol dňom, ktorý zmenil úplne všetko. 30-ročný nestarnúci Bratislavčan, otec jednej neposlušnej inšpirácie menom Max a promovaný inžinier ekonómie, ktorý sa už nejakú tu zimu (márne) snaží živiť búchaním po klávesnici. Vyšli mu dve knižky: v roku 2014 špionážna komédia Klinika lásky o alkoholikovi, ktorý má odpoveď na všetky otázky; a v roku 2015 dráma A predsa sa točí, polopravdivý príbeh o najhoršom hazardnom hráčovi všetkých čias. Ďalší román mu zreje odložený v šuplíku a na ďalších dvanástich akurát intenzívne pracuje. Okrem toho mu občas vyjde článok v novinách, v pánskych magazínoch či v rôznych zákutiach internetu. Píše niečo každý deň, a keď práve nepíše, premýšľa, čo by napísal.


Taliansko žiada Úniu, aby našla krajiny, ktoré prijmú 177 migrantov

Migranti sa už niekoľko dní nachádzajú na palube plavidla talianskej pobrežnej stráže.

RÍM. Taliansko požiadalo Európsku úniu (EÚ), aby našla krajiny ochotné prijať 177 migrantov, ktorí sa už niekoľko dní nachádzajú na palube plavidla talianskej pobrežnej stráže. Talianske ministerstvo zahraničných vecí v nedeľu vo vyhlásení uviedlo, že napísalo list Európskej komisii, aby vypracovala riešenie, tak ako sa to v minulých dvoch mesiacoch stalo už niekoľkokrát. Rím odoslal list po hrozbách zo strany talianskeho ministra vnútra Mattea Salviniho, že migrantov vrátia do Líbye, ak ich neprijmú iné európske krajiny. Líbyu však EÚ nepovažuje za bezpečný prístav, pripomína v pondelok agentúra AP. Loď Diciotti sa nachádza v Stredozemnom mori pri pobreží Lampedusy po tom, ako vo štvrtok 16. augusta zachránila celkovo 190 ľudí. Trinásť z nich, ktorí potrebovali naliehavú lekársku pomoc, vzali na taliansky ostrov. Na prijatie zvyšných 177 vyzval Rím Maltu, tá to však odmietla s tvrdením, že čln s migrantmi nebol v tiesni, pričom títo ľudia odmietli maltskú pomoc a chceli pokračovať v ceste do Talianska. Taliansko v júni po nástupe novej populistickej a euroskeptickej vlády ukončilo dovtedajšiu prax prijímania takmer všetkých migrantov prichádzajúcich zo severnej Afriky, keď zakázalo vo svojich prístavoch zakotviť záchranným lodiam. Tie vo viacerých prípadoch strávili niekoľko dní na mori pred tým, ako sa vydali na Maltu alebo do Španielska. Niektorým lodiam s migrantmi povolili zakotviť v prístavoch až po tom, ako viaceré krajiny EÚ súhlasili, že si týchto migrantov medzi sebou rozdelia.


Niektoré kúpaliská prerušili prevádzku pre chladné počasie

Na niektorých miestach sa bude opakovať kontrola vody.

BRATISLAVA. Niektoré letné kúpaliská prerušili tento týždeň pre chladnejšie počasie prevádzku. Išlo najmä o tie v severnejších okresoch Slovenska. Brány otvorilo zatiaľ 170 kúpalísk, z ktorých je 17 prírodných. "Ďalšie sa na spustenie prevádzky ešte len chystajú," uvádza Úrad verejného zdravotníctva (ÚVZ) SR. Prírodné kúpaliská i navštevované prírodné vodné plochy pravidelne kontrolujú hygienici. Niektoré podmienky splnia, iné nie. V každom kraji sa však nachádza hygienikmi odobrené prírodné kúpalisko či vodná plocha. "Optimálne výsledky po kontrolách neukázali merania na niektorých častiach vodnej nádrže Ružín, na Hnileckom jazere, Laborci Humenné, Rybníku Chmlec a Rybníkoch Slovenská Volová," informuje ÚVZ SR. Podľa očakávaní nedopadli ani niektoré kontroly na umelých kúpaliskách. Ide napríklad o kúpalisko v Komárne (detský bazén), kúpalisko Rosnička v Bratislave (detský a dopadový bazén) či kúpalisko v Nemšovej (detský bazén). Na týchto miestach budú hygienici robiť opakovanú kontrolu vôd. Počas letnej sezóny v prevádzke nebudú napríklad Kúpalisko Modrá perla Veľké Úľany, Termál centrum GALANDIA Galanta, kúpalisko v Čalovci, detský bazén v Športcentre EKOMA Zvolen, letné kúpalisko v Klenovci. Aktuálne informácie o stave sledovaných prírodných a umelých kúpalísk na Slovensku možno nájsť na webovej stránke ÚVZ SR a na stránkach regionálnych úradov verejného zdravotníctva.


Dubovcová a Štrbová začali v Gstaade prehrou, zabojujú o postup do play off

Slovenské reprezentantky v plážovom volejbale prehrali z Brazílčankami.

GSTAAD. Slovenské reprezentantky v plážovom volejbale Natália Dubovcová a Andrea Štrbová vstúpili do turnaja World Tour najvyššej kategórie Five stars (Major) vo švajčiarskom Gstaade prehrou. Ako osemnáste nasadené v stredu v 1. kole B-skupiny prehrali 0:2 (-19, -19) s brazílskymi turnajovými pätnástkami Mariou Antonelliovou a Carol. Slovenky budú vo štvrtok bojovať o postup zo skupiny do play off proti domácej dvojici Laura Caluoriová, Dunja Gersonová. Držiteľky voľnej karty v súbežne hranom stretnutí B-skupiny potrápili čerstvé svetové šampiónky z Hamburgu Sarah Pavanovú a Melissu Humanovú-Paredesovú. Kanadské turnajové dvojky zvíťazili 2:1 (-17, 7, 10). Informovala o tom oficiálna stránka Slovenskej volejbalovej federácie (SVF). Maria Antonelliová, Carolina Solbergová-Salgadová (15-Braz.) - Natália Dubovcová, Andrea Štrbová (18-SR) 2:0 (19, 19) Sarah Pavanová, Melissa Humanová-Paredesová (2-Kan.) - Laura Caluoriová, Dunja Gersonová (31-Švaj.) 2:1 (-17, 7, 10)


Reklama na alkohol z blízkosti škôl či liečební nezmizne

Poslanci nepodporili novelu zákona o reklame.

BRATISLAVA. Reklama na alkohol sa bude môcť aj naďalej umiestňovať v blízkosti budov, v ktorých sa zdržujú deti, mladiství či závislí. Plénum v utorok nepodporilo novelu zákona o reklame, ktorou chceli poslanci z opozičného OĽaNO zakázať umiestňovať reklamu na alkohol v týchto lokalitách. Obyčajní tiež chceli zakázať reklamu a telenákup vo vysielaní na všetok alkohol s výnimkou piva a vína, ktorá by sa mohla vysielať len v čase od 20.00 h. do 6.00 h. Poslanci navrhovali, aby sa reklama na alkohol nemohla umiestňovať v priestore do dvesto metrov od škôl, školských zariadení, zariadení sociálnoprávnej ochrany detí a sociálnej kurately, v ubytovniach mládeže a tiež v blízkosti zariadení pre liečbu nelátkových závislostí. Zakázať zobrazovanie reklamy na alkohol chceli poslanci aj na miestach, kde sa zdržuje zvýšené množstvo ľudí, čiže v parkoch, v prostriedkoch verejnej osobnej dopravy, zastávkach a staniciach. Plénom takisto neprešla novela zákona o neziskových organizáciách poskytujúcich všeobecne prospešné služby, ktorú predložila nezaradená poslankyňa Viera Dubačová. Novela mala jednoznačnejšie určiť kompetencie zakladateľa pri jeho menovacích právomociach vo vzťahu k prvým členom orgánov neziskovej organizácie, ako aj rozšíriť zodpovednosť riaditeľa vo vzťahu k zakladateľovi. Poslankyňa chcela novelou tiež riešiť situáciu, v ktorej riaditeľ stratí svoju spôsobilosť na právne úkony. Nezaradení poslanci NR SR Miroslav Beblavý a Simona Petrík (Spolu) chceli návrhom novely zákona o sociálnom poistení odstrániť administratívnu záťaž pre podnikateľov, ktorá nie je nevyhnutná pre riadny výkon činnosti Sociálnej poisťovne v oblasti výkonu sociálneho poistenia a výkonu kontroly. Návrh však parlament neschválil.Legislatívna úprava mala odbúrať povinnosti pre tých zamestnávateľov, ktorí sa zapisujú do obchodného registra a majú teda povinnosť predkladať do zbierky listín vedenej registrovým súdom dokumenty podľa zákona o obchodnom registri."Ide o množstvo korporátnych dokumentov, ako napr. spoločenské zmluvy, zakladacie listiny, stanovy, rozhodnutia jediného spoločníka, zápisnice z valných zhromaždení a pod., ktoré sú povinne vkladané do zbierky listín, no zároveň ich automaticky a bezúčelovo vyžadujú k predloženiu aj zamestnanci Sociálnej poisťovne vykonávajúci kontrolu podľa zákona o sociálnom poistení," tvrdili predkladatelia.Poslancom parlament neschválil ani návrh novely zákona o bezpečnosti a ochrane zdravia pri práci. Miroslav Beblavý a Simona Petrík navrhovali odstrániť nejednotnosť vo výklade povinnosti zamestnávateľa podľa zákona o bezpečnosti a ochrane zdravia pri práci v spojení s ustanoveniami Zákonníka práce, ktorý upravuje definíciu "právnych predpisov a ostatných predpisov na zaistenie bezpečnosti a ochrany zdravia pri práci", s ktorými je zamestnávateľ povinný oboznamovať každého zamestnanca. Medzi tieto predpisy totiž patria podľa Zákonníka práce aj dopravné predpisy.Plnenie povinnosti oboznamovať pravidelne zamestnancov s dopravnými predpismi je podľa názoru predkladateľov v praxi nereálne. "Ak je zamestnanec držiteľom príslušného vodičského oprávnenia, je úplne nadbytočné prenášať na zamestnávateľov povinnosť oboznamovať ho so skutočnosťami, ktoré sú predmetom osobitnej odbornej spôsobilosti, na základe ktorých sa získava vodičský preukaz,“ uviedli.


Poslancom ostal jediný bod na prerokovanie, hlasovať budú o desiatkach návrhov

Diskusia sa očakáva k návrhu na predĺženie moratória na zverejňovanie prieskumov.

BRATISLAVA. Predposledná tohtoročná schôdza parlamentu pokračuje netradične v pondelok od 9.00 h. Poslancom ostal na prerokovanie jediný bod. Poslanci vládneho Smeru v návrhu novely zákona o podmienkach výkonu volebného práva presadzujú, aby údaje o zamestnaní kandidátov na kandidačnej listine a hlasovacom lístku museli byť skutočne údajmi o ich zamestnaní. Hovoria, že chcú zamedziť zneužívaniu tohto priestoru na propagáciu občianskych združení či iných právnických osôb. Diskusia sa očakáva k pozmeňovaciemu návrhu k novele, ktorým sa predlžuje moratórium na zverejňovanie prieskumov verejnej mienky pred voľbami z aktuálnych dvoch týždňov na 50 dní. O tom, že by sa malo moratórium predĺžiť, hovoril ako prvý predseda Slovenskej národnej strany Andrej Danko. Zdôvodnil to tým, že prieskumy sa na Slovensku kupujú. Proti predĺženiu moratória je Sociologický ústav Slovenskej akadémie vied či Inštitút verejných otázok. Sociologický ústav tvrdí, že návrhy na predĺženie moratória na zverejňovanie prieskumov preferencií politických strán pred voľbami sú v rozpore s princípmi slobody slova, zvýhodňujú politické strany na úkor verejnosti a môžu povzbudiť sledovanosť manipulatívnych zdrojov informácií.Parlament počas druhého rokovacieho týždňa 51. schôdze nehlasoval vo štvrtok ani v piatok. Poslanci prerokovali štyri desiatky bodov, o ktorých rozhodnú v pondelok počas hlasovania o 11.00 h.


OBJEKTÍVLietadlo prvýkrát pristálo úplne autonómne

Mnohé komerčné lietadlá už dnes pristávajú automaticky, avšak nie plne autonómne. Letisko vždy navádza autopilota pomocou rádiového signálu. Na menších letiskách však takýto systém navigovania chýba a pristávať musí pilot. Výskumníci z Technickej univerzity v Mníchove po prvýkrát ukázali, že lietadlá dokážu pristávať plne autonómne aj bez pomoci pozemných systémov. Ich projekt sa nazýva C2Land a upravené výskumné lietadlo Diamond DA42. Lietadlo pristálo plne autonómne v máji 2019. Na navigáciu využívalo GPS a zároveň sa v priestore orientovalo pomocou kamier, ktoré zachytávali viditeľné a infračervené svetlo. Vďaka tomu je vidieť pristávaciu dráhu aj počas hmly či dažďa. Z nameraných údajov si lietadlo vypočítalo zostupovú dráhu a samo pristálo. Pilot, ktorý bol v lietadle prítomný, počas pristávania ani raz nezasiahol. "Automatické pristátie je nevyhnutné pre budúce úlohy v oblasti letectva," píše v tlačovej správe Technickej univerzity v Mníchove výskumník Marin Kügler. Autonómne lietadlá by sa mohli využívať na prepravu nákladov a tiež ako lietajúce taxíky.


Dve lode priviezli do južného Talianska 239 migrantov

RÍM. Celkovo 239 migrantov dorazilo v nedeľu na palube dvoch lodí do prístavov na juhu Talianska. Informovala o tom agentúra AP. Najskôr do prístavu Taranto v regióne Apúlia doplávala nemecká záchranná loď Alan Kurdi na palube s 88 migrantmi, ktorí boli zachránení 26. októbra pri pobreží Líbye. Bolo medzi nimi aj päť mladistvých bez sprievodu. Na základe dohody, ktorú sprostredkovala EÚ, zostane 21 z nich v Taliansku a zvyšných 67 si rozdelia ďalšie štyri krajiny. Druhé plavidlo, talianska zásobovacia loď Asso Trenta, zakotvilo o niekoľko hodín neskôr v prístave Pozzallo na Sicílii. Na palube tejto lode sa nachádzalo 151 migrantov, ktorí boli v sobotu zachránení pri brehoch Líbye. Bezprostredne nebolo jasné, či zostanú v Taliansku, alebo či si ich rozdelia iné krajiny EÚ.


Neďaleko Pardubíc zadržali migranta s nákazlivou chorobou

Zadržaný mladík o sebe tvrdí, že má 16 rokov a pochádza z Afganistanu.

PRAHA. Česká polícia zadržala tento týždeň v Pardubickom kraji migranta, ktorému následne v nemocnici diagnostikovali nákazlivú kožnú chorobu. Mladík o sebe tvrdí, že má 16 rokov a pochádza z Afganistanu, informoval spravodajský server Novinky.cz. Migranta, ktorý sa dostal do Česka zrejme ilegálne, zadržali policajti na železničnej stanici v obci Uhersko, ležiacej necelých 20 kilometrov východne od Pardubíc. "Nepoznáme jeho totožnosť a zisťujeme ju," povedala pre server policajná hovorkyňa Markéta Janovská. Hovorkyňa doplnila, že "netuší", akú chorobu zistili migrantovi lekári, podľa nej však "ľudia neboli v ohrození". Polícia tak zmenila predošlú informáciu, že ide o vysoko nákazlivé ochorenie. Denník Právo uviedol, že migrant trpí tzv. bulóznym impetigom, čo je bakteriálne ochorenie, vyskytujúce sa pomerne často u detí i dospelých. Zadržaného umiestnili v zariadení pre utečencov v meste Bělá pod Bezdězem. Polícii povedal, že do Európskej únie sa dostal s pomocou prevádzačov po tzv. balkánskej trase. O azyl údajne zatiaľ nikde nežiadal, informovali Novinky.cz.


Môže za to hádka? Favorit na víťazstvo v časovke nečakane zosadol z bicykla

Dennis odstúpil 80 km pred cieľom etapy.

BRATISLAVA. Obrázok, ktorý nemajú radi fanúšikovia ani športoví riaditelia cyklistických tímov. Rohan Dennis približne 80 km pred koncom štvrtkovej etapy na Tour de France v občerstvovacej zóne zosadol z bicykla a ďalej už nepokračoval. Za odstúpením 29-ročného úradujúceho majstra v časovke je zatiaľ viac otáznikov ako odpovedí. Za jeho predčasným koncom totiž nie je pád ani iná zdravotná indispozícia, čo potvrdil aj športový riaditeľ tímu Bahrain-Merida Gorazd Štangelj. "Cyklista sa sám rozhodol odstúpiť z pretekov. Snažíme sa s Rohanom komunikovať a zistiť, čo sa stalo. Sme sklamaní.. V časovke sme od neho očakávali veľký výsledok," uviedol Štangelj pre médiá na Tour de France, cituje ho aj The Guardian. "Odstúpenie nemá nič spoločné s jeho fyzickou kondíciou," doplnil dôležitý fakt Štangelj. Dennis sa po príchode do tímového autobusu dlho rozprával s vedením svojho tímu, potom poskytol oficiálne vyhlásenie prostredníctvom twitteru tímu Bahrain-Merida. Sformuloval ho značne diplomaticky. "Som veľmi sklamaný z toho, že opúšťam preteky v tomto bode. Blížiaca sa časovka bola pre mňa aj náš tím veľký cieľ na dosiahnutie dobrého výsledku. Vzhľadom na to, ako sa aktuálne cítim, bolo však správne odstúpiť. Spolujazdcom želám len to najlepšie do pokračovania a chcem sa poďakovať všetkým fanúšikom, ktorí ma povzbudzovali. Verím, že niekedy v budúcnosti sa na tieto veľké preteky ešte vrátim." Francúzska televízia priniesla informáciu, že odstúpeniu Dennisa predchádzala jeho debata s členmi sprievodného auta tímu Bahrain-Merida. Po nej údajne bez slova zosadol z bicykla. V kombinácii s tým, že nemá zdravotný problém by to znamenalo, že za predčasným koncom skvelého časovkára by mohol byť osobný spor s niekým z manažmentu jeho tímu. Vedenie v Bahrajne registrovaného družstva to zatiaľ nepotvrdilo. "Našou prioritou je maximálne pohodlie všetkých našich pretekárov. Aj preto chceme vyšetriť, čo sa vlastne stalo s Rohanom Dennisom. Informovať však budeme až vtedy, keď sa to sami dozvieme. Samozrejme, pokračujeme v podpore ostatných našich cyklistov v druhej polovici Tour de France," píše sa v oficiálnom vyhlásení tímu Bahrain-Merida. Dennis je dvojnásobný majster sveta aj strieborný olympijský medailista v tímovej stíhačke. V profikariére na ceste bol štyri roky tvárou tímu BMC Racing, dvakrát sa tešil z titulu svetového šampióna v tímovej časovke. Vrchol doterajšej kariéry zažil vlani na MS v Innsbrucku, kde sa stal šampiónom v individuálnej časovke. Práve časovka je v piatok na programe Tour de France ako 13. etapa. Cyklisti absolvujú mestský okruh v Pau s dĺžkou 27,2 km. Prvých 15 km je zvlnených, záver takmer na rovine. "Pri neúčasti veličín jazdy proti chronometru Chrisa Frooma, Toma Dumoulina a aktuálne už aj Rohana Dennisa patria medzi favoritov švajčiarsky šampión Stefan Küng (Groupama-FDJ) či britský majster Alex Dowsett (Kaťuša-Alpecin)," tvrdí oficiálny web Letour.fr.


Pompeo vycestoval do Saudskej Arábie a SAE na rokovania o Iráne

Napätie medzi Teheránom a Washingtonom sa vystupňovalo.

TEHERÁN. Americký minister zahraničných vecí Mike Pompeo cestuje do Saudskej Arábie a Spojených arabských emirátov na rokovania o Iráne. So zástupcami oboch krajín, ktoré sú spojencami USA, sa plánuje rozprávať o tom, ako zabezpečiť ich strategické zosúladenie a ako vybudovať globálnu koalíciu, ktorá by zakročila proti "najväčšiemu štátnemu sponzorovi terorizmu". V nedeľu to pred odletom povedal novinárom. Zároveň však zopakoval, že Spojené štáty sú pripravené rokovať s Iránom bez akýchkoľvek podmienok, aby dosiahli zmiernenie napätia v Perzskom zálive.Napätie medzi Teheránom a Washingtonom sa počas ostatného týždňa vystupňovalo po tom, čo Irán zostrelil americký vojenský dron. Prezident Donald Trump sa vyjadril, že vo štvrtok zastavil plánované odvetné útoky na Irán po tom, čo sa dozvedel, že by pri nich zomrelo 150 ľudí. Ako však tiež povedal, vojenská akcia je stále jednou z možností.


Wimbledonská šampiónka o Cibulkovej: Fanúšikovia si prídu na svoje

Cibulková postúpila

Rybáriková, Kužmová

Kerberová o Cibulkovej

Súhrn žien

Súhrn mužov

NEW YORK. Nemecká tenistka Angelique Kerberová tvrdí, že Slovenka Dominika Cibulková bude v sobotňajšom dueli tretieho kola na grandslamovom US Open veľmi náročná súperka. Vo vzájomnej bilancii síce vedie 7:5. no v doposiaľ najdôležitejšom dueli v októbri 2016 vo finále MS WTA Tour v Singapure prehrala. "Domi bude tvrdý oriešok. V minulosti sme odohrali spolu už veľa vzájomných zápasov a vždy to boli náročné bitky. Teším sa na tento súboj. Viem, čo ma čaká, obe sa veľmi dobre poznáme," uviedla Kerberová na webe WTA. "Ona vie, ako hrám a ja zasa poznám jej štýl hry. Myslím si, že fanúšikovia uvidia kvalitný zápas a prídu si na svoje," doplnila. Šampiónka US Open z roku 2016 sa v druhom kole poriadne natrápila so Švédkou Johannou Larssonovou, ktorú zdolala až po trojsetovom boji. "Podmienky boli extrémne náročné. Už po piatich minútach pobytu na kurte som sa začala potiť, horšie to už ani nemohlo byť. Veľmi ma teší, že som zvládla koncovku a postúpila do tretieho kola. V závere o všetkom rozhodli dve-tri loptičky," dodala tohtoročná wimbledonská víťazka.


Pri výbuchu munície z druhej svetovej vojny zahynuli dvaja Poliaci

Muži priniesli bombu do garáže, kde došlo k výbuchu.

PRAHA. Dvaja muži prišli v nedeľu v Poľsku o život pri výbuchu bomby, ktorá údajne patrila k nevybuchnutej munícii z obdobia druhej svetovej vojny, informovala agentúra DPA. Muži vo veku 29 a 35 rokov podľa polície priniesli bombu do garáže, kde došlo k výbuchu. Incident sa stal v obci Czarnowo v Mazovskom vojvodstve v strednom Poľsku. V tejto oblasti prebiehali ťažké boje počas prvej a druhej svetovej vojny, ako aj počas poľsko-sovietskej vojny v rokoch 1919-21, pripomína DPA. Polícia a vojenskí pyrotechnici našli na mieste i ďalšie vojenské vybavenie. Úrady v okruhu 500 metrov okolo garáže zriadili bezpečnostný kordón. Jeden z mužov bol podľa informácií médií zberateľom munície z druhej svetovej vojny.


V Los Angeles narazila do ľudí na chodníku dodávka, hlásia najmenej osem zranených

Vodič dodávky pravdepodobne prešiel na červenú a zrazil sa s druhým autom.

LOS ANGELES. Do skupiny ľudí na chodníku v Los Angeles vrazila dodávka, pričom zranila najmenej osem z nich. K incidentu došlo v nedeľu v štvrti Mid-Wilshire pred jednou z tamojších reštaurácií. Podľa očitého svedka Courtneyho Crumpa vozidlo prešlo cez obrubník, zrazilo biele oplotenie, za ktorým jedli zákazníci podniku, a vrazilo do nich. "Každý jedol, užíval si život a z ničoho nič ich prešla dodávka," uviedol muž. Ako tiež uviedol, viacero osôb zostalo zakliesnených pod autom a svedkovia im pomáhali dostať sa von. Jedna z obetí zrážky, 44-ročný muž, je v kritickom stave, vážne zranenia majú ďalšie tri osoby a štyroch ľudí previezli do nemocnice s pomerne ľahkými zraneniami, informovala hovorkyňa hasičského zboru v Los Angeles Margaret Stewart.Podľa predbežného vyšetrovania vodič dodávky prešiel na červenú a zrazil sa s druhým autom, povedal člen miestneho policajného zboru C. Barlow. Po náraze sa dodávka dostala z cesty na chodník. Podľa Crumpa bol vodič dezorientovaný a svedkovia mu do príchodu autorít bránili pred útekom. Polícia ho následne zadržala.


BMW musí stopnúť výrobu, problémy má dodávateľ

Prerušenie výroby by mohlo stáť BMW denne desiatky miliónov eur.

FRANKFURT. Problémy u jedného z dodávateľov donútili nemeckého výrobcu luxusných áut BMW zastaviť výrobu v nemeckom závode v Lipsku, ohrozená je aj výroba v závodoch v Číne a Juhoafrickej republike. Uviedol to na svojom webe nemecký časopis Focus. Problémy má jeden z talianskych dodávateľov súčiastok pre technológiu riadenia. Hovorca BMW povedal, že automobilka zastavila v Lipsku výrobu v piatok a zrejme bude musieť už dnes znížiť výrobu aj v závodoch v Číne a JAR. Minulý týždeň bola na dva dni obmedzená aj výroba v závode v Mníchove. Prerušenie výroby by mohlo stáť BMW denne desiatky miliónov eur, upozornil Focus. Neoznačil však zdroj svojich informácií, napísala agentúra Reuters. Agentúra DPA dodala, že hovorca nedokázal povedať, kedy by mohol byť problém odstránený. Firma dúfa, že by to mohlo byť už v utorok.


Niektoré časti katedrály Notre-Dame sa môžu zrutiť, varuje ministerstvo

Francúzske ministerstvo vyzýva na obnovu renovácie Notre-Dame.

PARÍŽ. Francúzske ministerstvo kultúry upozornilo, že požiarom poškodená katedrála Notre-Dame ešte stále nie je mimo nebezpečenstva a naďalej hrozí, že niektoré jej časti sa môžu zrútiť. Informoval o tom spravodajský portál France Info. Podľa vyhlásenia ministerstva zo stredy bolo v čase nedávnych horúčav zaznamenaných niekoľko nových prípadov, keď sa z klenby chrámu uvoľnili a vypadli kamene. Ministerstvo vyjadrilo v tejto súvislosti znepokojenie a apelovalo na čo najrýchlejšie obnovenie záchranných prác na chráme. Rozsiahle renovačné práce sa zastavili 25. júla na základe pokynov inšpektorátu práce, ktorý túto požiadavku zdôvodnil rizikom kontaminácie olovom. Testy totiž na mieste a v okolí Chrámu Matky Božej odhalili nebezpečne vysokú úroveň kontaminácie. Počas požiaru, ktorý takmer zničil túto gotickú stavbu, sa na streche katedrály roztavili stovky ton olova, ktorého častice vietor rozvial do okolia. Stavebné práce na katedrále by sa mali obnoviť na budúci pondelok, ak budú poskytnuté záruky, že boli splnené všetky požiadavky na bezpečnosť pri práci. Uviedla to minulý týždeň prefektúra departementu Ile-de-France. Silný požiar vypukol v katedrále Notre-Dame podvečer 15. apríla. Začal sa na lešení postavenom kvôli prebiehajúcemu reštaurovaniu chrámu. Katedrálu požiar vážne poškodil: strecha nad hlavnou loďou sa prepadla dovnútra spolu so štíhlou vežou postavenou na hrebeni strechy nad presbytériom katedrály, tzv. sanktusníkom. Požiar ikonickej katedrály bol šokom pre celý kultúrny svet. Francúzsky prezident Emmanuel Macron následne prisľúbil obnoviť Notre-Dame do piatich rokov, čo však mnohí odborníci považujú za nereálne.


Čistý zisk automobilky Fiat Chrysler sa takmer zdvojnásobil

Globálne firma vlani predala 4,7 miliónov vozidiel.

MILÁNO. Čistý zisk automobilky Fiat Chrysler sa v minulom roku takmer zdvojnásobil na sumu 3,5 mld. eur. V predošlom roku automobilka vykázala čistý zisk v objeme 1,8 mld. eur. Globálne firma vlani predala 4,7 mil. vozidiel, čiže rovnako ako v roku 2016. Predaj na americkom trhu však oslabil o 8 percent na 2,1 mil. automobilov. Čisté tržby výrobcu áut v minulom roku boli takmer 111 mld. eur. Ich objem tak bol nižší v porovnaní s plánom, ktorý rátal s ich výškou v pásme 115 mld. až 120 mld. eur.Upravený čistý zisk automobilky za minulý rok bol v objeme 3,7 mld. eur. Spoločnosť Fiat Chrysler prekonala plán, podľa ktorého mala dosiahnuť upravený čistý zisk v sume 3 mld. eur. V tomto roku automobilka plánuje čisté tržby nad úrovňou 125 mld. eur a upravený čistý zisk vo výške približne 5 mld. eur.


Elektromobil Opel Ampera-e príde s 400 km dojazdom

Opel oznámil, že jeho elektromobil Ampera-e prekoná obavy zákazníkov z nízkeho dojazdu elektromobilov.

FRANKFURT, BRATISLAVA. Opel oznámil, že jeho elektromobil Ampera-e prekoná obavy zákazníkov z nízkeho dojazdu elektromobilov, ke�?že nová Ampera-e by mala prísť s 400 km dojazdom na jedno nabitie. Ako povedal generálny riaditeľ zna�?ky Opel Karl-Thomas Neumann: "Opel sprístupní elektromobily v�?aka Ampera-e širokej verejnosti." V�?aka 400 km dojazdu na jedno nabite, získa automobilka Opel zna�?ný náskok pred konkurenciou v podobe BMW i3, ktorý ponúka 300 km dojazd, Nissanom Leaf s 250 km dojazdom, Renaltom Zoe s 240 km dojazdom a Volkswagenom e-Golf s 190 km dojazdom. Ampera-e je sesterský model koncernu General Motors Chevrolet. V USA sa predáva pod ozna�?ením Chevrolet Bolt s deklarovaným dojazdom 383 km. Rozdiel v dojazde medzi oboma vozidlami je v dôsledku odlišných testovacích noriem platiacich pre USA a Európu. Opel predstaví novú Amperu-e na parížskom autosalóne už 29. septembra, pred uvedením auta po�?as jari na trh. Automobilka sa chváli priestranným interiérom vozidla, ktoré dosiahla v�?aka uloženiu batérií pod podlahu. Odvezie piatich cestujúcich a kufor ponúkne objem 381 litrov. Vozidlo ponúka výkon 240 konských síl a v�?aka elektrickému pohonu dokáže zrýchliť z 0 na 50 km/h za 3,2 sekundy a zrýchliť z 80 km/h na 120 km/h za 4,5 sekundy. Maximálna rýchlosť je obmedzená na 150 km/h.


Mercedes-Maybach vyčačkal kabriolet triedy S. Pýta zaň 300-tisíc eur

Novinku s výkonom 463 kW do svojej garáže zaparkuje len 300 šťastlivcov.

Hlavným dejiskom svetových automobilových premiér je v týchto dňoch Los Angeles. Na tamojšom autosalóne sa so všetkou slávou prezentuje aj Mercedes-Maybach, luxusná divízia stuttgartskej automobilky, ktorá v USA predstavila svoj vôbec prvý kabriolet. Mercedes-Maybach S 650 Cabriolet vychádza z otvorenej verzie Mercedesu triedy S. Odlišuje sa však od nej napríklad väčším množstvom chrómovaných prvkov, upraveným predným nárazníkom či osobitými 20-palcovými kovanými kolesami. Kabíne samozrejme dominuje kvalitná koža a drevo. Sedadlá dostali unikátne čalúnenie a prešívanie s diamantovým vzorom. Vysokú mieru individualizácie vzhľadu interiéru zabezpečí ponuka deviatich nových farebných kombinácií. Kabriolet poháňa dvanásťvalec biturbo s objemom šesť litrov. Motor produkuje výkon 463 kW a maximálny krútiaci moment 1000 Nm medzi 2300 a 4300 ot./min. O prenos sily na zadné kolesá sa postará 7-stupňová automatická prevodovka 7G-Tronic. Model akceleruje z nuly na stovku za 4,1 s a rozbehne sa až na 250 km/h. Mercedes-Maybach S 650 Cabriolet bude novým majiteľom dodávaný aj s exkluzívnymi cestovnými taškami farebne a materiálovo kopírujúcimi čalúnenie interiéru, prešívanou krycou plachtou a certifikátom podpísaným šéfom Mercedesu Dieterom Zetschem. Punc výnimočnosti mu navyše dodá fakt, že sa ho vyrobí len 300 kusov, pričom každý z nich bude stáť 300-tisíc eur. Predávať sa začne na jar budúceho roka.


V piatok večer budú pre in-line korčuliarov dopravné obmedzenia

BRATISLAVA. Pre akciu in-line korčuliarov sa v piatok v Bratislave v čase od 21:00 do 22:30 môžu vodiči stretnúť najmä v okolí nábrežia Dunaja s dopravnými obmedzeniami. Ako informoval bratislavský krajský policajný riaditeľ Michal Szeiff, čiastočné obmedzenia v cestnej premávke budú na plánovanej trase podujatia, konkrétne na uliciach: Námestie SNP (Stará Tržnica) - Štúrova - Vajanského nábrežie - Rázusovo nábrežie - Nábrežie gen. Ľ. Svobodu - Botanická - Karloveská - Botanická - Nábrežie gen. Ľ. Svobodu - Rázusovo nábrežie - Vajanského nábrežie - Dostojevského rad - Karadžičova - Mlynské nivy - Dunajská - Námestie SNP (Stará Tržnica). Premávka bude usmerňovaná policajnými hliadkami. Vodičov v tejto súvislosti polícia vyzýva, aby sa riadili pokynmi polície a zvýšili pozornosť a opatrnosť.


Búrky hrozia popoludní najmä na strede a východe krajiny

BRATISLAVA. Búrky hrozia v pondelok popoludní najmä na strednom a východnom Slovensku. Informuje o tom Slovenský hydrometeorologický ústav (SHMÚ) na svojej webovej stránke. Výstraha prvého stupňa platí od pondelka 14.00 h do polnoci vo všetkých okresoch Banskobystrického, Košického a Prešovského kraja. Týka sa tiež niektorých okresov Trenčianskeho, Nitrianskeho a Žilinského kraja. V daných lokalitách očakávajú meteorológovia búrky, prípadne búrky s krúpami, s úhrnmi zrážok 20 až 40 milimetrov. Hasiči v súvislosti s búrkami boli v nedeľu (28. 7.) vo večerných hodinách vyslaní k 68 udalostiam. Zasahovali najmä pri odčerpávaní vody po prívalových dažďoch a pri odstraňovaní popadaných stromov. Najčastejšie bola ich pomoc potrebná v Banskobystrickom kraji, kde pomáhali v 28 prípadoch. V Košickom kraji zasahovali na 16 miestach. "V Prešovskom kraji zasahovali pri ôsmich udalostiach, v Nitrianskom a Žilinskom kraji bola ich pomoc potrebná sedemkrát," povedala Katarína Križanová z Prezídia Hasičského a záchranného zboru (HaZZ). Pri udalostiach spôsobených lokálnymi búrkami zasahovalo takmer 170 profesionálnych a dobrovoľných hasičov.


Nové pravidlá obmedzia prístup mladých k úverom na bývanie

Od júla bude na získanie úveru na nehnuteľnosť potrebná suma vlastných prostriedkov.

BRATISLAVA. Nové pravidlá pre poskytovanie hypoték môžu skomplikovať cestu za bývaním najmä pre mladých ľudí. Od júla tohto roka bude totiž na získanie úveru na nehnuteľnosť potrebná suma vlastných prostriedkov. A podľa analýzy Poštovej banky práve mladí ľudia majú na sporiacich produktoch najmenšie čiastky. Klienti starší ako 36 rokov majú totiž na sporiacich účtoch, termínovaných vkladoch či vkladných knižkách nasporené až o dve tretiny viac ako ľudia do 35 rokov."Mladí ľudia do 35 rokov majú v priemere na sporiacich produktoch uložených 1 632 eur. Je to o 64 % menšia suma, než majú v priemere našetrené starší klienti, ktorí môžu počítať s rezervou v priemere vyše 4 500 eur. Tieto rozdiely sú prirodzene spôsobené výškou platu, životným štýlom či dĺžkou sporenia," uviedla hovorkyňa Poštovej banky Lýdia Žáčková. Najhoršie sú na tom z pohľadu výšky nasporenej sumy mladí do 25 rokov. Paradoxne je však práve táto skupina sporiteľov podľa údajov Poštovej banky až o 40 % väčšia ako skupina klientov so sporiacim produktom vo veku 26 až 35 rokov. Podľa Žáčkovej za tým môže stáť aj fakt, že mladým často sporí rodina a po ukončení vysokej školy a odsťahovaní sa im často výrazne stúpajú životné náklady.Nové pravidlá na úvery na bývanie pritom od leta stanovujú, že maximálna výška úveru na bývanie už nebude môcť presiahnuť 90 % hodnoty nehnuteľnosti. Poklesnúť by mal tiež počet úverov nad 80 % hodnoty nehnuteľnosti. Pri nehnuteľnosti v hodnote 50 tis. eur tak bude po novom pravdepodobné, že klient bude musieť vynaložiť minimálne 20 %, v tomto prípade 10 tis. eur, z vlastných prostriedkov. Okrem toho, po novom sa zavedie aj takzvaný úverový strop, teda maximálna výška všetkých úverov, ktoré môže človek mať. Bude závisieť od čistého ročného príjmu. Napríklad priemerne zarábajúci človek z Bratislavského kraja si bude môcť po júli požičať najviac okolo 86 tis. eur. Aj to len v prípade, že v čase žiadosti o úver nebude mať staršie dlžoby, prečerpanie na účte či kreditnú kartu. To všetko sa do stropu započíta tiež.Ak teda klienti zvažujú obstaranie nehnuteľnosti, mali by podľa Poštovej banky o úver požiadať ešte pred účinnosťou nových pravidiel. "Zmeny zasiahnu najmä mladých ľudí, ktorí sa ťažšie dostanú k svojmu prvému bývaniu," tvrdí Žáčková.


Bude náročné zdolať Sky s takým rozpočtom, vraví Contador

Sky môže zostaviť dva alebo tri tímy pre úroveň pretekov ako Tour de France, vyhlásil  Španiel

BRATISLAVA. Podľa Španiela Alberta Contadora bude v nasledujúcej cyklistickej sezóne veľmi ťažké zdolať tím Sky, ktorý disponuje najväčším rozpočtom v pelotóne. Britské zoskupenie triumfovalo na Tour de France štyrikrát v posledných piatich rokoch zásluhou Bradleyho Wigginsa (2012) a Christophera Frooma (2013, 2015, 2016). Tridsaťtriročný Contador bude v ročníku 2017 jazdiť vo farbách družstva Trek-Segafredo a sústredí sa práve na víťazstvo na najslávnejších pretekoch na svete. "Budem pracovať tvrdo pre tento veľký cieľ, pretože mojou ambíciou je vyhrávať. Sky má rozpočet viac ako 35 miliónov eur, je veľmi komplikované súťažiť za takýchto podmienok. Sky môže zostaviť dva alebo tri tímy pre úroveň pretekov ako Tour de France. Na druhej strane sa aj my snažíme, čo to ide a na Tour prídeme čo najlepšie pripravení," uviedol Contador pre denník Marca, prepis priniesol portál Cyclingnews. Španielsky víťaz siedmich Grand Tour má za sebou niekoľko ťažkých rokov na Tour de France. V sezóne 2013 skončil na štvrtom mieste, o rok neskôr musel odstúpiť pre zlomeninu nohy. V tom ďalšom sa pokúsil o double Giro-Tour, ale po triumfe na talianskych cestách nemal dostatok síl a na "starej dáme" obsadil až piatu priečku. V tomto roku v úvodných dvoch etapách spadol a prakticky už v prvom týždni prišiel o šancu na prvenstvo.


O KNIHÁCHŽena ako umelkyňa sa presadí svojou tvorbou a prácou

Venovala sa tvorbe pre deti, divadelným, rozhlasovým a televíznym hrám

Počas gymnaziálneho štúdia naša trieda absolvovala návštevu v Knižnici Hany Zelinovej vo Vrútkach. Pamätám si pozitívny dojem, aký vo mne táto skúsenosť zanechala. Nielen priestormi, ktoré v porovnaní s inými mestskými knižnicami pôsobili akosi sviežejšie, ale aj úctou, ktorú tamojší pracovníci prejavovali svojej „patrónke“. Knižnica sa síce odvtedy presťahovala na novú adresu, ale verím, že pozitívny vzťah k Zelinovej ostal zachovaný.      Žánrová i tematická rôznorodosť    Autorka, životom i tvorbou spätá s regiónom Turca, sa narodila 20. júla 1914. Osud to zariadil tak, že zažila všetky vzostupy a pády dvadsiateho storočia. Spoločenská situácia sa naplno odráža aj v jej dielach, a to tak súčasné trendy, ako aj ich historické vplyvy. Po zaujímavé námety nechodila ďaleko, bohato jej stačila domáca pôda a – v najväčšej miere – ľudské vnútro.    Jej najznámejším románom je nepochybneAlžbetin dvor, prvá časť Turčianskej trilógie, ktorá sa stala základom pre rovnomenný televízny seriál. Prehliadať preto zvyšok Zelinovej tvorby by však bolo prinajmenšom krátkozraké a ignorantské. Okrem románov sa venovala aj tvorbe pre deti a mládež, divadelným, rozhlasovým a televíznym hrám či písaniu pamätí.      Využitie vplyvu koreňov a domova    Knihy spomienokVejár s fialkami a Ešte raz sa obzrieť mám sú jednou z mála možností dozvedieť sa niečo o samotnej autorke. Už podtitul prvej z nich - S kým mi bolo dobre – naznačuje jej postoj k ľuďom i k životu. Každým riadkom vzdávala hold svojim blízkym i rodákom, zachytávajúc na papieri ich radosti, útrapy, sny, túžby aj poklesky. Počas detstva vo Vrútkach mala možnosť spoznať potomkov miestnych významných rodov, čo sa napokon prejavilo v ich písomnom zvečnení.     Zelinovej otec pracoval ako železničiar a matka sa venovala šitiu šiat. Napriek tomu dostali ich tri deti do vienka každý po kúsku iného talentu. Haninej sestre Gabriele učarovala hudba a brat Jozef sa pohrúžil do sveta výtvarného umenia. Ako väčšina autorov a autoriek aj Zelinová prejavila svoj talent už počas školských čias. Jej slohová práca vyšla zásluhou učiteľa v žilinských krajských novinách, no kariéru spisovateľky naplno rozbehla až po presťahovaní do Košíc, kde sa po vydaji a narodení dcéry Jarmily upísala novinárčine.      Široká pôsobnosť v spojení s nadhľadom    Danému remeslu sa však nevenovala nastálo, vyskúšala si aj prácu referentky v bratislavských vodárňach a kanalizáciách a začiatkom deväťdesiatych rokov bola poslankyňou za Demokratickú stranu. Medzi jej najväčšie zásluhy patrí oživenie spolku s bohatou tradíciou Živena a návrat Dňa matiek. Rodina pre Hanu Zelinovú naďalej predstavovala veľkú hodnotu – badať to napríklad z cestovania s manželom po svete, návštev rodiny brata Jozefa v Kanade či zo spomienok jej dcéry Jarmily.    Nečudo, že autorka mala vždy poruke pero a papier, dokonca mala aj náhradný písací stroj, keby sa podujala prepisovať svoje poznámky mimo domova. Námetov mala nepreberné množstvo, napokon však všetky viedli k spoločnému menovateľovi – apelu na charakter a zásadnej myšlienke, že ľudia by mali ostať ľuďmi, nech je doba akokoľvek neprajná.    Zaslúžené ocenenia ľudu aj vrchnosti    Hana Zelinová často dostávala listy od nadšených čitateľov aj divákov, ak bola v televízii odvysielaná jej hra či adaptácia. Pochvalné slová od fanúšikov si vždy veľmi vážila, pozitívnych ohlasov sa však dočkala aj z najvyšších miest. Stala sa držiteľkou ocenenia Slovenského národného divadla (za hruMária) či vydavateľstva Mladé letá (za prózu pre deti Dovidenia, Zuzanka), v roku 1979 sa stala držiteľkou titulu zaslúžilá umelkyňa a v roku 2001 štátnej ceny Slovenskej republiky Pribinov kríž I. triedy.    Apropo,Mária... Keď mala táto hra v SND v roku 1943 premiéru, v hľadisku sedela aj mladá učiteľka Mária Masaryková. Príbeh na javisku jej tak učaroval, že v sebe sama našla chuť tvoriť. A podarilo sa jej to. Do sveta detskej literatúry vniesla nezmazateľnú stopu ako Mária Ďuríčková. Zaujímavý je aj fakt, že tieto dve spisovateľky napokon opustili svet v rovnaký deň.      Odkaz umeleckých vzorov    Slovesné umenie Hany Zelinovej napĺňa ideál trojuholníka pravda – krása – dobro. Výraznou mierou sa pod to podpísali jej silná kresťanská viera a inšpirácia literárnymi velikánmi, ktorých diela s obľubou čítala. Hviezdoslav, Kukučín, Rázus, Stodola, Roy či Lenko sú len zlomkom mien, dôstojne pristupujúcich k otázke náboženstva. Natrvalo sa jej v pamäti usadilo aj stretnutie s Martinom Rázusom a jeho sestrou Marienkou (po vydaji Martákovou), ktorý jej vo Vrbici podaroval košík s jablkami, keď sa zatúlala na ich dvor počas oberačky.    Interakcia medzi Zelinovou a ostatnými autormi prebiehala aj opačne. Vrútocká rodáčka si vždy brala k srdcu reakcie literárnych kritikov na svoje diela. Vyvolávala s nimi diskusie, porovnávanie s inými autorkami európskej proveniencie či – u tých cynickejších – pochybnosti o jej schopnostiach vytvoriť autentické dejové prostredie. Napokon však prevládli kladné slová, poháňajúce Hanu vpred do ďalšej tvorby.      Z detského čitateľa časom vyrastie dospelý    Archívne záznamy svedčia o tom, že napísala celkom 110 diel. Jej knihy možno čítať v pätnástich jazykoch a dokonca aj v Braillovom písme. Debutovou publikáciou Hany Zelinovej bola zbierka poviedok a čŕtZrkadlový most, ktorá vyšla v roku 1941 po prvých príspevkoch v novinách a časopisoch. V jej nasledujúcich divadelných hrách (Mária, Ktosi je za dverami, Žijem cudzí život) a románoch (Prístav pokoja, trilógia Anjelská zem, Diablov čardáš) bola zavše jej hlavnou hrdinkou žena vyznačujúca sa silnými citmi, vášňou, ale i vzdorom a zraniteľnosťou.     V šesťdesiatych rokoch sa venovala predovšetkým tvorbe pre deti a mládež. Najviac v tomto smere zarezonovala knihouJakubko, ktorá sa svojou témou stala nadčasovou. Nielen pre zobrazenie druhej svetovej vojny a Slovenského národného povstania, ale najmä pre zdôraznenie potreby tolerancie odlišností. Do sedemdesiatych rokov vstúpila razantne – návratom k próze pre dospelých a spomínanou trilógiou, počínajúc Alžbetiným dvorom. Nasledovali ďalšie romány, prevažne s historickou tematikou (Hodvábna cesta, Smäd, Kľukatý let motýľa). Tá sa prejavila napríklad aj v rozhlasových hrách Valghata, Jánošíkova píšťala či Bosý generál.    Na dielach Hany Zelinovej boli odchované viaceré generácie, čo je dôkazom, že jej slová majú moc osloviť človeka bez ohľadu na obdobie, v ktorom žije. A ostáva dúfať, že autorka s takým nadhľadom a citom pre spravodlivosť ostane v srdciach čitateľov aj naďalej.


Slovenská justícia potrebuje zákon pre svojho zástupcu v Európskej prokuratúre

Na zriadení Európskej prokuratúry (EPPO) sa dohodlo vlani 20 členských štátov EÚ.

BRATISLAVA. Slovensko začalo s hľadaním svojho zástupcu v budúcej Európskej prokuratúre. Ministerstvo spravodlivosti pripravuje legislatívu, ktorá upraví spôsob jeho výberu na národnej úrovni. Predbežná informácia o tom bola zverejnená na portáli Slov-lex. Verejnosť môže zasielať pripomienky do 15. februára. Na zriadení Európskej prokuratúry (EPPO) sa dohodlo vlani 20 členských štátov Európskej únie. Úlohou úradu so sídlom v Luxemburgu bude vyšetrovať, stíhať a postaviť pred súd páchateľov trestných činov, ktoré poškodzujú finančné záujmy Únie. Na čele bude stáť kolégium tvorené hlavným európskym prokurátorom a európskymi prokurátormi za každý členský štát. Na národnej úrovni budú pôsobiť delegovaní európski prokurátori. Ministerstvo oznámilo, že pripravuje návrh zákona o zastúpení Slovenskej republiky v orgánoch Európskej prokuratúry. Cieľom je legislatívne upraviť spôsob výberových konaní a nominácie európskeho prokurátora a európskych delegovaných prokurátorov v podmienkach SR. Konkrétny návrh by mal rezort predložiť na pripomienkovanie v apríli. Slovensko, podobne ako ďalšie členské štáty nominuje troch uchádzačov o funkciu európskeho prokurátora. Uchádzať sa o medzinárodnú justičnú funkciu môžu aktívni prokurátori alebo sudcovia. Rade EÚ na základe stanoviska výberovej komisie vymenuje jedného z uchádzačov do funkcie európskeho prokurátora, jeho funkčné obdobie bude šesť rokov. Európska prokuratúra bude mať za určitých podmienok právomoc vyšetrovať a stíhať trestné činy podvodu v súvislosti s EÚ, ako aj ďalšie trestné činy, ktoré poškodzujú finančné záujmy Únie. Svoju činnosť by mala začať po roku 2020. EPPO bude fungovať ako kolektívna štruktúra pozostávajúca z dvoch úrovní. Ústrednú úroveň bude tvoriť hlavný európsky prokurátor, ktorý bude mať celkovú zodpovednosť za Európsku prokuratúru. Decentralizovanú úroveň budú tvoriť európski delegovaní prokurátori nachádzajúci sa v členských štátoch. Tí budú zodpovední za každodenné vedenie vyšetrovaní trestných činov a trestných stíhaní.


Pod Zemou aj na polárnom kruhu. Najzvláštnejšie vianočné trhy v Európe

Kam vycestovať, ak sa vám žiada viac, než len grilované klobásky.

Tisícky svetielok, pach grilovaných klobás a para stúpajúca z plastového pohárika s vínom. Námestia zaplavili stánky s lokálnymi produktmi, vianočnými darčekmi a remeselnými výrobkami. Medzi regiónmi možno nájdete pár rozdielov, no všetky trhy ponúkajú podobnú atmosféru. Hotelový vyhľadávač trivago.cz zostavil zoznam vianočných trhov, ktoré sa sa vymykajú z priemeru. Zažili ste už niekedy adventné trhy za polárnym kruhom, pod zemou alebo na vode? Ak nie ste striktným zástancom Ježiška, možno sa necháte zlákať do rodného mestečka Santa Clausa. Nachádza sa osem kilometrov severne od fínskeho Rovaniemi a pretína ju polárny kruh. Môžete sa so svojimi prianiami zveriť Santovi, ku ktorému vás ochotne odprevadia elfovia. Sobí záprah je samozrejmosťou. Tivoli Gardens patria k najstarším zábavným parkom na svete, v centre dánskej metropoly stoja už od roku 1843. Všadeprítomnej vianočnej atmosfére sa nebráni a svojich návštevníkov láka na jedinečné atrakcie. Napríklad svetelnú šou pri jazere v čínskej štvrti pod horskou dráhou Demon, či ohňostroje počas (prvého aj druhého sviatku vianočného aj v Silvestrovský večer. Tradíciou už je vystúpenie súboru Lucia Parade, ktorý počas výpravy parkom spieva známu pieseň Santa Lucia. Nie Amterdam, ani Rotterdam. Počas vianočných sviatkov navštívte Valkenburg. V meste sa nachádzajú hneď dva podzemné adventné trhy: Gemeentegrot („obecná jaskyňa“) - najväčší, najstarší a najnavštevovanejší podzemný vianočný trh v Európe, a Fluweelengrot („zamatová jaskyňa“). V bavorskom mestečku Vilshofen usporadúva plávajúce trhy už desať rokov. Vianočné stánky sú na parníku aj na nábreží, kde stojí vianočný stromček zdobený viac než 4-tisícmi svetielok a 1500 vianočnými guľami. Treba sa však poponáhľať, lebo trhy trvajú iba prvé tri adventné týždne. V Zürichu sa nachádza najväčší krytý vianočný trh v Európe, Christkindlmarkt. Nájdete ho na hlavnej stanici a jeho dominantou je strom zdobený siedmimi tisíckami krištáľových figúrok Swarowski. Špecialitou je aj svetelná šou, ktorú premietajú priamo na fasádu vestibulu stanice.


Bratislava prehrala spor o lukratívnu budovu. Uspela firma blízka Kollárovi

Nájomné byty v centre Bratislavy, ktoré patria mestu, má dostať súkromná firma. Ľudia sa boja vysťahovania

BRATISLAVA. Nájomné byty v historickej budove má získať firma Hviezdoslavovo námestie 11, ktorá chce s budovou podnikať. V minulosti v nej figuroval opozičný poslanec Boris Kollár z hnutia Sme rodina. Verdikt súdu zatiaľ nie je právoplatný. Ak mesto v spore nebude úspešné, nájomníci domu sa obávajú vysťahovania. Súdny spor trvá od roku 2009. V dome na Hviezdoslavovom námestí väčšinu vlastní mesto, firme patrí niečo viac ako štvrtina. Nie je však jasné, ktoré časti má užívať mesto a ktoré firma. Ešte pred štyrmi rokmi to vyzeralo, že ľudia si svoje byty budú môcť odkúpiť. Podobnú zápletku, len v opačnom garde, má aj divácky úspešný film Všetko alebo nič Evity Urbaníkovej. Tento prípad sa mi zdá neuveriteľne výpovedný, ako sa nakladá s majetkom mesta. Okresný súd Bratislava I pôvodne rozhodol, že byty bude užívať mesto a firma nebytové priestory na prízemí, kde je kaviareň. Firma s tým nesúhlasila a odvolala sa. V marci 2014 krajský súd rozhodol, že jej vlastnícke práva sú v tomto prípade dôležitejšie ako práva nájomníkov na bývanie. Súd skonštatoval, že firma môže mať záujem podnikať aj s bytmi a mohla by s nimi dosiahnuť väčší zisk, ako keby podnikala iba s priestormi kaviarne. Krajský súd vrátil prípad okresnej sudkyni Gabriele Buľubašovej. Vyčítal jej, že sa zaoberala aj právami nájomníkov na bývanie a prikázal, aby rozhodla „bez emócií“. Európsky súd pre ľudské práva sa pritom v prípadoch, že ľudia nemajú kde bývať, zvykne zastať nájomníkov. V januári tohto roka sudkyňa na príkaz krajského súdu rozhodla, že firma získa celú budovu a mestu doplatí zhruba 982-tisíc eur. Vo štvrtok bratislavský magistrát oznámil, že sa proti januárovému rozsudku odvolal, „aby obhájil záujmy svojich občanov, obyvateľov nehnuteľnosti a zároveň bránil majetok mesta“. Mesto podľa rozsudku, ktorý má SME k dispozícii, súdu nenavrhlo iné riešenie. Dom je v takom stave, že niekomu padne na hlavu. Nemalo záujem ani odkúpiť podiel firmy, súd teda nemohol rozhodnúť v jeho prospech. Z verdiktu tiež vyplýva, že sa nestaralo o údržbu domu. Práve preto firma žiadala, aby jej patril celý. „Dom je v takom stave, že niekomu padne na hlavu,“ hovorí majiteľ firmy Peter Struhár. Magistrát zodpovednosť za prehraný spor odmietol. „V prvom rade bolo žalované Staré Mesto,“ povedala Iveta Kešeľáková z tlačového oddelenia magistrátu. Staré Mesto je však iba správcom, nie majiteľom. Preto v spore nefiguruje a podľa súdu nemohlo podávať návrhy. „Súd žalobu voči nám zamietol,“ dodala hovorkyňa Starého Mesta Nora Gubková. Na zasadnutí bratislavského zastupiteľstva jedna z nájomníčok Jana Plichtová uviedla, že mesto prišlo o desať bytov aj preto, lebo jeho právnička chýbala na niektorých pojednávaniach. Magistrát neúčasť odmietol. Podľa informácií účastníkov sporu nebola právna zástupkyňa ani na poslednom pojednávaní. „Tento prípad sa mi zdá neuveriteľne výpovedný, ako sa nakladá s majetkom mesta. Je to hrubé porušenie zodpovednosti pracovníkov magistrátu,“ vyčítala primátorovi Ivovi Nesrovnalovi karlovoveská starostka Dana Čahojová. „Nikto žiaden byt neprehral, upokojte sa. Starajte sa o vlastnú mestskú časť,“ odpovedal jej primátor. Súčasným majiteľom firmy Hviezdoslavovo námestie 11 je Peter Struhár. Podľa časopisu Forbes, vlastní majetok vo výške zhruba 90 miliónov eur. Firma Hviezdoslavovo námestie 11, pôvodne Fun Air, získala podiel v dome v čase, keď v nej figuroval aj Boris Kollár, dnes poslanec parlamentu. Dodnes sídli v dome na Leškovej ulici v Bratislave, ktorého je Kollár spolumajiteľom a kde je aj sídlo jeho strany. Nemám tušenie, kto je dnes vlastník a za jeho kroky nezodpovedám. Politik sa od svojej bývalej firmy dištancoval. „Nie som vlastníkom už 10 rokov! Nikoho som nevysťahoval, ani to nebol môj zámer, kúpil som minoritný podiel a po chvíli odpredal,“ napísal. Vo firme figuroval do apríla 2007, podiel na dome firma vlastnila od júla 2005. „Nemám tušenie, kto je dnes vlastník a za jeho kroky nezodpovedám,“ tvrdí Kollár. Týždenník Trend Struhára označuje za jeho „tradičného biznispartnera“. V minulosti ich spájali podiely vo Fun rádiu. Polícia dnes dokonca vyšetruje, či nebolo tunelované v súvislosti so štátnou dotáciou. „Ak sa ma chcete opýtať, či by som tých ľudí vysťahoval, keby som bol stále vlastníkom, tak odpoveď je nie, nevysťahoval,“ dodal Kollár. Aktuálny majiteľ firmy hovorí, že s bytmi chce podnikať, až keď budú voľné. „Pokiaľ nemajú náhradné bývanie, prečo by som ich mal stavať do pozície bezdomovca,“ povedal. Nájomníkom bývalá starostka Starého Mesta Tatiana Rosová (SDKÚ) rozdala výpovede podľa zákona, ktorý mal vracať byty reštituentom. Väčšina domu však v tom čase patrila mestu. Viacerí nájomníci preto výpovede napadli na súde. V dome na Hviezdoslavovom námestí je desať bytov. Jeden slúži „pre potreby ministerstva vnútra“, v ostatných bývajú rodiny. Byty si už dávno chceli odkúpiť do vlastníctva tak, ako sa to po páde komunizmu podarilo väčšine Bratislavčanov. „Sme dlhoroční Staromešťania a riadni nájomníci. Traja susedia tu bývajú 68 rokov, ďalší 45 alebo 30 rokov. Ja 52 s tým, že od roku 1947 tu bývali moji starí rodičia,“ hovorí Irena Dorotjaková, jedna z obyvateliek. Okrem nej tam žije televízny režisér, detská lekárka, či profesorka psychológie. „Milionári sú síce potenciálnymi investormi, ale mesto tvorí predovšetkým komunita ľudí, ktorí v ňom žijú, rešpektujú sa navzájom a poskytujú si rozmanité služby,“ podotýka univerzitná profesorka Jana Plichtová. Mesto pre nich náhradné byty nemá, chýba mu totiž spolu až 580 bytov pre ľudí z reštituovaných domov. Zatiaľ žiaden nájomný byt pre nich nepostavilo, hoci na to malo peniaze od ministerstva dopravy. „Hneď ako bude mať mesto k dispozícii byty, budú im ponúknuté,“ uvádza magistrát. Podľa ministerstva si byty môžu aj kúpiť. Magistrát však tvrdí, že to je na dlhé rokovania, keďže byty musia spĺňať zákonné podmienky. Otázku, či by na kúpu náhradných bytov magistrát nepoužil spomínaný takmer milión, ktorý má firma v prípade definitívnej výhry sporu za byty zaplatiť, mesto označilo za predčasnú. Mesto pre nájomníkov náhradné byty nemá, ani nestavia. Celkovo potrebuje asi 580 takýchto bytov.


Sestra vojvodkyne Kate priznala tehotenstvo

Pippa Middletonová má za sebou prvý trimester tehotenstva a na rozdiel od svojej staršej sestry netrpí rannými nevoľnosťami.

LONDÝN. Pippa Middletonová, sestra britskej vojvodkyne z Cambridgea, je tehotná. Ako uviedla v týždenníku obchodnej siete Waitrose, má za sebou prvý trimester tehotenstva a na rozdiel od svojej staršej sestry netrpí rannými nevoľnosťami. Dohady o tom, že Pippa Middletonová a James Matthews sa stanú rodičmi, sa v britskej tlači objavili pred šiestimi týždňami. Vo svojej najnovšej rubrike o fitnes, ktorú pravidelne píše pre bezplatný týždenník Waitrose, 34-ročná Pippa Middletonová napísala, že prvých 12 týždňov jej tehotenstva bolo bezproblémových, bez ranných nevoľností, ktoré zakaždým trápili je staršiu sestru Kate. Dodala, že vďaka tomu pokračovala v obvyklom spôsobe života. Uvedomila si však, že tehotenstvu bude musieť prispôsobiť svoje zvyky pri cvičení, na ktoré chodievala štyri či päť dni do týždňa. Teraz sa chce tréningom venovať tri či štyrikrát do týždňa a cvičiť menej intenzívne. Prestala napríklad s behom a namiesto neho sa zvolila chôdzu, bicyklovanie a plávanie. Uviedla, že ako fanatička do športu si prezrela mnoho kníh a webových stránok a hľadala informácie o cvičení počas tehotenstva, ale je sklamaná nedostatkom odporúčaní, "čo môžete a čo nemôžete robiť." "Je to moje prvé tehotenstvo. Mám mnoho otázok, na ktoré stále nemám odpoveď," napísala. Týkajú sa napríklad podaní pri tenise, bezpečnosti pri plávaní, vyhýbania sa niektorým jogovým cvičeniam či posilňovania brušného svalstva. Napísala, že si všimla zmeny na svojom tele i nárast hmotnosti, ale verí, že aj vďaka cvičeniu a športu bude mať zdravé tehotenstvo, pôrod i zotavovanie po ňom, takže po narodení bábätka si opäť oblečie svoje obľúbené džínsy. Dodala, že síce nevie, čo jej najbližšie týždne prinesú, ale svojich čitateľov ubezpečila, že sa s nimi každý mesiac podelí o svoje skúsenosti a novinky. Middletonová a Matthews sa zosobášili vlani 20. mája v Englefielde.


Ako vyzerá najväčšie austrálsko-americké bojové cvičenie

Spoločné cvičenie austrálskej a americkej armády sa koná v týchto dňoch na pobreží Tichého oceána pri austrálskom Sydney.

SYDNEY. Asi 33-tisíc amerických a austrálskych vojakov sa v týchto dňoch stretáva pri pobreží Sydney. Ich námorníctvo má vyslať odkaz sily rivalom v ázijskom a tichomorskom regióne, kde si čoraz väčšie oblasti v Juhočínskom mori privlastňuje Čína. Ide o doteraz najväčšie spoločné austrálsko-americké cvičenie. "Som spokojný s odkazom, ktorý týmto vydávame našim priateľom, spojencom, partnerom a možným nepriateľom," povedal podľa Reuters admirál Harry Harris, ktorý velí americkej armáde v Tichomorí. Cvičenie v austrálskych územných vodách bude trvať ešte mesiac a okrem námorníctva si armády vyskúšajú aj pozemné a vzdušné operácie.


Pozor na červené škvrny v pomarančoch. Je to hoax

Osemtisíc ľudí prevzalo niekoľko rokov starý nezmysel.

Niekoľko nekvalitných záberov na rozrezané pomaranče s červenými škvrnami. Spolu s nimi stručný popis, že pomaranče pochádzajú z Líbye a že sú postriekané krvou nakazenou vírusom HIV. Údajne to zistili chorvátski colníci. Viac ako osemtisíc ľudí na facebooku prevzalo falošnú informáciu, ktorá sa šíri už najmenej tri roky. Už v auguste 2017 o hoaxe písal server antipropaganda.sk. Česká verzia sa šíri najmenej od jari 2016. Aktuálna verzia hoaxu je zrejme totožná s tou, ktorú si všimla Antipropaganda. Je v češtine a je v nej rovnaký preklep – namiesto slova „pomeranče“ je napísané „pomenanče“. V roku 2016 tento príspevok prevzalo viac ako 16 tisíc ľudí. Anglická verzia sa šírila už vo februári roku 2015, analyzoval ju server snopes.com. Server pripomína, že aj keby do pomarančov niekto naozaj vstrekol vírus HIV, takto sa nakaziť nedá. „Okrem vzácnych prípadov, keď deti zjedli jedlo predžuté osobou nakazenou HIV, vírus sa cez jedlo nedokáže šíriť,“ píše Snopes. Mimo ľudského tela vírus dlho neprežije. Neprežije ani pri varení či pri vystavení žalúdočným kyselinám. Napíšte nám na hoax@sme.sk Na otázky zdravia sú ľudia mimoriadne citliví. Preto sa v tejto oblasti darí aj hoaxom. Množstvo „alternatívnych“ webov šíri tisíckrát vyvrátené mýty o prekyslení organizmu či škodlivosti očkovania. Poradenstvo pri zdravotných problémoch treba hľadať u lekárov a vedcov.


Kovalík končí na turnaji ATP v Antalyi už v prvom kole

Slovenský tenista podľahol Srbovi Troickému.

ANTALYA. Bosniansky tenista Damir Džumhur postúpil do 2. kola dvojhry na turnaji ATP v tureckej Antalyi po víťazstve nad Austrálčanom Matthewom Ebdenom 6:4, 7:5. Nedarilo sa slovenskému reprezentantovi Jozefovi Kovalíkovi, ktorý vypadol so Srbom Viktorom Troickým po prehre 6:7 (3) a 4:6. Viktor Troicki (Srb.) - Jozef KOVALÍK (SR) 7:6 (3), 6:4 Bradley Klahn (USA) - Steve Darcis (Belg.) 6:3, 6:2 Damir Džumhur (5-Bos.) - Matthew Ebden (Austr.) 6:4, 7:5 Prajnesh Gunneswaran (India) - Janko Tipsarevič (Srb.) 6:0, 7:6 (6) Ugo Humbert (6-Fr.) - Federico Delbonis (Arg.) 6:3, 7:5 Roberto Carballes Baena (Šp.) - JC Aragone (USA) 6:4, 7:6 (2) Altug Celikbilek (Tur.) - Ernests Gulbis (Lot.) 6:3, 4:6, 6:4


V súboji nováčikov Kolín jasne zdolal Padeborn
 Fortuna liga
 La Liga
Bundesliga
 Serie A
 Premier League
 Ligue 1
 Česká liga

V Bundeslige sa odohrali zápasy 8. kola.

BERLÍN. V nedeľnom zápase 8. kola najvyššej nemeckej futbalovej bundesligy zvíťazil v súboji dvoch nováčikov 1. FC Kolín nad posledným tímom tabuľky SC Paderborn 3:0. Bundesliga 2019/2020 - 8. kolo: Góly: 8. Terodde, 59. Schaub, 85. Bornauw Góly: 71. Kramarič, 85. Bebou


EÚ chce začať prístupové rokovania s Macedónskom a Albánskom

Začatím prístupových rokovaní chce Únia obe krajiny odmeniť za reformné úsilie.

LUXEMBURG. Členské štáty Európskej únie v zásade schválili otvorenie prístupových rozhovorov s Macedónskom a Albánskom. Obe krajiny však musia preukázať pokrok v reformách pred tým, ako sa budú môcť rozhovory začať koncom budúceho roka. Informovala o tom agentúra DPA s odvolaním sa na diplomatické zdroje po utorkových rokovaniach ministrov členských štátov zodpovedných za záležitosti EÚ v Luxemburgu. Začatím prístupových rokovaní chce Únia obe krajiny odmeniť za reformné úsilie a podnietiť ich k ďalšiemu progresu. Albánsko a Macedónsko urobili "pozoruhodné pokroky", povedal štátny tajomník nemeckého ministerstva zahraničných vecí pre európske záležitosti Michael Roth. Úlohu tu podľa neho zohrávajú aj bezpečnostnopolitické a hospodárske záujmy EÚ v čase, keď sa Rusko, Čína a Turecko v balkánskych krajinách, ktoré nie sú členmi Únie, v súčasnosti výrazne snažia posilňovať svoj vplyv. "My všetci musíme uznať, že mier, stabilita a demokracia na západnom Balkáne majú pre nás všetkých v Európskej únii nesmierny význam," povedal Roth. Pokým sa však Albánsko a Macedónsko skutočne stanú členmi EÚ, uplynú zrejme ešte roky. Dôvodom sú okrem iného značné nedostatky v oblastiach ako právny štát, nezávislosť súdnictva a boj proti kriminalite. Či sú príslušné kritériá splnené, rozhodujú členské štáty v samostatných hlasovaniach, dodáva DPA.


Výbor na ochranu novinárov: 13 krajín umožnilo beztrestnosť pri vražde novinárov

WASHINGTON. Viac ako 200 vrážd novinárov ostáva v 13 krajinách bez vyriešenia. Oznámil to v utorok Výbor na ochranu novinárov (CPJ), píše agentúra AFP. Podľa vyhlásenia CPJ tieto krajiny umožnili "beztrestnosť" pri takýchto zločinoch. Zároveň sa v nich odohrala väčšina vrážd novinárov evidovaných za posledných desať rokov. Ide o krajiny predstavujúce kombináciu konfliktných oblastí a stabilnejších krajín, v ktorých sa uchýlili k násiliu zločinecké skupiny, politici, vládni predstavitelia a ďalší silní aktéri, aby umlčali kritické a investigatívne spravodajstvo. V pomere počtu obyvateľov na počet vrážd skončilo v tomto rebríčku na prvom mieste už piaty rok po sebe Somálsko. V krajine s 15 miliónmi obyvateľov je stále nevyšetrených 25 vrážd novinárov. V danom zozname je na druhom mieste Sýria a tretí je Irak. Krajinou s celkovo najväčším počtom nevyriešených vrážd sú Filipíny so 41 vraždami a druhé je s 30 vraždami novinárov Mexiko, uvádza CPJ so sídlom v New Yorku. V zmienených 13 krajinách bolo za posledných desať rokov zavraždených 222 z celkovo 318 zabitých novinárov. Viacerými z týchto krajín zmietajú ozbrojené občianske konflikty. "V poslednom desaťročí sa ozbrojené skupiny ako aš-Šabáb, Boko Haram a Islamský štát zameriavali na novinárov väčšinou úplne beztrestne," píše v správe CPJ. Ďalšími z 13 krajín z citovaného zoznamu sú Južný Sudán, Afganistan, Pakistan, Brazília, Bangladéš, Rusko, Nigéria a India.


Poľskú vládu opustili po eurovoľbách viacerí ministri, mieria do Bruselu

Vo voľbách do EP zvíťazila vládna pravicová strana Právo a spravodlivosť.

VARŠAVA. Poľský prezident Andrzej Duda prijal v utorok slávnostný sľub nových členov vládneho kabinetu premiéra Mateusza Morawieckeho. Stalo sa tak po tom, ako niekoľko ministrov získalo mandáty v nedávnych voľbách do Európskeho parlamentu (EP), informovala tlačová agentúra AP. Medzi tých, ktorí odchádzajú do Štrasburgu, patria Beata Szydlová, bývalá premiérka, ktorá v uplynulom období mala funkciu vicepremiérky a ministerky rodinných záležitostí, ako aj minister vnútra Joachim Brudziňski a ministerka školstva Anna Zalewská. Ministerka financií Teresa Czerwinská bola takisto nahradená svojím námestníkom Marianom Banašom, šéfom daňovej správy. Czerwinská, ktorá však nesmeruje do europarlamentu, bola skeptická voči novým sociálnym programom, ktoré vláda presadila počas nedávnej kampane pred eurovoľbami a národnými voľbami naplánovanými na jeseň. Vo voľbách do EP zvíťazila vládna pravicová strana Právo a spravodlivosť (PiS). PiS získala 45,38 percent hlasov a bude mať v europarlamente 27 z 51 poľských kresiel. Zoskupenie opozičných liberálnych strán, vystupujúce pod názvom Európska koalícia (KE), dostalo 38,47 percenta hlasov a obsadí 22 kresiel v EP. Progresívna strana Jar (Wiosna), vedená bývalým poslancom a starostom Robertom Biedroňom, získala 6,06 percenta hlasov a tri kreslá v EP; krajne pravicové zoskupenie Konfederácia neprekročilo päťpercentnú hranicu potrebnú pre vstup do EP. Poľsko získa po odchode Británie z EÚ jedno kreslo navyše a bude mať celkovo 52 europoslancov.


Bitcoin má nový rekord, stál trikrát toľko ako zlato

LONDÝN. Hodnota digitálnej meny bitcoin sa dnes dostala na nový rekord, vyše 3450 dolárov, pričom prvý rekord nad 3000 dolárov prekonala cez víkend. Podľa portálu Coindesk dosiahol bitcoin v dnešnom obchodovaní hodnotu 3451,86 dolárov (2926,05 eura). Pritom do víkendu sa mene nikdy nepodarilo prekročiť 3000 dolárov . Trhová hodnota všetkých bitcoinov tak už presiahla 56 miliárd dolárov . K prudkému rastu ceny bitcoinu došlo potom, ako sa minulý týždeň rozdelil a vznikol jeho klon Bitcoin Cash. Hodnota klonu, naopak, klesá a popoludní výrazne zaostávala za svojím maximom 727,54 dolárov, ktorý zaznamenala 2. augusta. Jej budúcnosť ale vyzerá už lepšie, nakoľko jedna z hlavných búrz Coinbase uviedla, že novú digitálnu menu podporí, a to od 1. januára budúceho roka. Predtým takýto prísľub dať nechcela. Rozdelenie presadila skupina vplyvných, prevažne čínskych programátorov, ktorí prevádzkujú bitcoinovú sieť. Tí neboli spokojní s plánovaným zlepšením technológie, ktoré by malo zvýšiť kapacitu spracovávania transakcií.


Európski ministri financií potrebujú nájsť  kandidáta na čelo menového fondu

Lagardeovú nominovali na post prezidentky Európskej centrálnej banky.

AIX-EN_PROVANCE. Európski ministri financií potrebujú nájsť kompromisného kandidáta, ktorý by nahradil Christine Lagardeovú vo funkcii riaditeľky Medzinárodného menového fondu (MMF). Vyhlásil to cez víkend francúzsky minister financií Bruno Le Maire. Európski lídri minulý týždeň nominovali Lagardeovú na post prezidentky Európskej centrálnej banky (ECB) po skončení mandátu Maria Draghiho v závere roka. To však nastolilo otázku, kto ju nahradí na čele fondu. Podľa tradície MMF od druhej svetovej vojny vždy vedie Európan, zatiaľ čo sesterskú inštitúciu - Svetovú banku Američan. Väčšie transformujúce sa ekonomiky sa v minulosti pokúsili narušiť túto dualitu návrhom vlastných kandidátov, ale bez výsledku. Vzhľadom na to, že novým šéfom Svetovej banky sa nedávno stal Američan David Malpass, podľa zdroja z Francúzska nie je dôvod, prečo by šéfom MMF nemal byť opäť Európan. Le Maire na okraj konferencie o ekonómii a obchode v južnom Francúzsku uviedol, že európski ministri financií budú o kandidátoch diskutovať na svojom stretnutí v utorok 9. júla v Bruseli. "Musíme nájsť kompromis na európskej úrovni," povedal novinárom. "Dúfam, že nájdeme kompromis o najlepšom kandidátovi, najlepšom európskom kandidátovi pre MMF." "Ak budeme mať dobrého európskeho kandidáta, mohli by sme mať dobrého kandidáta aj pre MMF," odpovedal na otázku, či guvernér britskej centrálnej banky (Bank of England) Mark Carney, ktorý má britský, kanadský a írsky pas, mohol byť jedným z kandidátov na najvyšší post vo fonde. Carney, ktorý bol tiež guvernérom kanadskej centrálnej banky, je široko rešpektovaný v medzinárodných politických kruhoch. Le Maire v piatok vylúčil svoju kandidatúru na post vo fonde a pre televíziu BFM uviedol, že má v úmysle zostať na francúzskom ministerstve financií počas piatich rokov mandátu prezidenta Emmanuela Macrona. Špekuluje sa, že možnými kandidátmi na funkciu riaditeľa MMF by mohli byť guvernér fínskej centrálnej banky Olli Rehn, francúzskej centrálnej banky Francois Villeroy de Galhau, prezident nemeckej Bundesbank Jens Weidmann a člen predstavenstva ECB Benoit Coeure. Niektorí analytici tiež špekulujú, že Draghi, ktorý pred odchodom z ECB oslávi 72 rokov, by mohol byť tiež potenciálnym kandidátom pre MMF v rámci výmeny pracovných miest s Lagardeovou.